title: Nino Schurter

text: Nino Schurter (s. 13. toukokuuta 1986) on sveitsiläinen maastopyöräilijä. Hän kilpailee Scott-Odlo-MTB racing teamissä. Schurter syntyi ja varttui retoromaaninkielisessä kylässä Lugnezin laaksossa.


title: Nino Schurter

text: Schurter on voittanut maastoajon olympiakultaa Rio de Janeirossa 2016, hopeaa Lontoossa 2012 sekä pronssia Pekingissä 2008. Maastoajon maailmanmestaruuden hän on voittanut vuosina 2009, 2012, 2013, 2015 ja 2016 ja maastopyöräilyn maailmancupin vuosina 2010, 2012, 2013 ja 2015. Kaudella 2014 Schurter osallistui muutamiin maantiekilpailuihin Orica-GreenEDGE-joukkueessa.


title: Luettelo Britannian kuninkaallisten ilmavoimien sotilaslentotukikohdista

text: Tämä on luettelo Britannian kuninkaallisten ilmavoimien lentotukikohdista, joista osa sijaitsee Britteinsaarten ulkopuolella.


title: Strobe Talbott

text: Strobe Talbott, oik. Nelson Strobridge Talbott III (s. 25. huhtikuuta 1946) on yhdysvaltalainen ulkopolitiikan kommentaattori ja analyytikko, joka on Venäjä-tuntija. Hän oli Bill Clintonin hallinnossa varaulkoministeri 1994–2001, ja sitä ennen hän teki pitkän uran toimittajana, 21 vuotta Time-lehdessä, jossa hän kirjoitti erityisesti Venäjästä. Hän on nykyisin Brookings Institutionin johtaja.


title: Antti Lahti

text: Antti Lahti on kuopiolainen, 1979 syntynyt tanssija-koreografi. Turun konservatoriosta vuonna 1999 tanssijaksi valmistumisensa jälkeen hän on esiintynyt useiden koreografien (mm. Virpi Pahkinen, Sasha Pepeljajev, Ari Numminen) ja ohjaajien (mm. Mikko Roiha, Leea Klemola, Maarit Ruikka) teoksissa, työskennellyt koreografina itsenäisissä tanssiproduktioissa, näytelmissä ja musikaaleissa, opettanut ammattilaisia ja harrastajia, sekä toiminut tanssin hallinnollisissa ja tuotannollissa tehtävissä.


title: Antti Lahti

text: Lahti on työskennellyt pitkään kahdessa ensemblessä, ensin turkulaisessa Aurinkobaletissa vuosina 1999-2003 ja kuopiolaisessa Tanssiteatteri Minimissä 2003 eteenpäin, jota hän on myös johtanut vuodesta 2006 vastaten ryhmän taiteellisesta suunnittelusta ja vuodesta 2009 myös taloudesta. Tällä hetkellä hän toimivapaalla Minimistä keskittyen omaan taiteelliseen työskentelyyn.


title: Antti Lahti

text: Kiinnostus tanssiin, liikkeeseen ja fyysisen ilmaisun mahdollisuuksiin syttyi hip hop -kulttuurin ja katutanssin kautta. Lahti oli yksi 90-luvun lopulla vaikuttaneen MidPoint Rockers -breikkiryhmän perustajajäseniä.


title: Antti Lahti

text: Vuodesta 2006 hänen oman koreografisen työskentelyn mielenkiinnon kohteena on ollut helposti liikuteltavien mobiilien esitysratkaisujen kehittäminen.


title: Ateenan ja Epidauroksen festivaali

text:
Ateenan ja Epidauroksen festivaali () eli Kreikkalainen festivaali (Ελληνικό Φεστιβάλ, "Ellinikó Festivál") on vuosittainen taidefestivaali, joka järjestetään Ateenassa ja Epidauroksessa Kreikassa aina touko–lokakuussa. Se sisältää musiikki-, teatteri- ja tanssiesityksiä sekä muita kulttuuritapahtumia.
Festivaali perustettiin vuonna 1955. Se tunnetaan ennen kaikkea antiikin kreikkalaisten näytelmien uudelleenesityksistä tätä varten kunnostetuilla antiikin aikaisilla teattereilla. Festivaali sisältää myös mm. modernia teatteria, perinteistä kreikkalaista musiikkia, klassista musiikkia, jazzia ja rock-musiikkia, sekä perinteistä ja nykytanssia.


title: Ateenan ja Epidauroksen festivaali

text: Festivaalin tapahtumapaikkoja ovat muun muassa Herodes Atticuksen odeion, Ateenan konserttitalo, Lykavittóksen teatteri ja Benaki-museo Ateenassa sekä Epidauroksen teatteri Epidauroksen arkeologisella alueella. Epidauroksen esityksiin järjestetään Ateenasta teatterimatkoja sekä bussilla että risteilyinä.


title: Ateenan ja Epidauroksen festivaali

text: Festivaalin historian huippuhetkiin kuuluvat muun muassa Maria Callaksen tähdittämät Vincenzo Bellinin "Norman" (1960) ja Luigi Cherubinin "Médéen" (1961) esitykset; sekä Peter Hallin ohjaama Aiskhyloksen "Oresteian" esitys Epidauroksessa vuonna 1982, mikä oli ensimmäinen ulkomailla tuotettu esitys kyseisellä teatterilla.


title: Iiris Aaltio

text: Iiris Elina Aaltio (ent. "Aaltio-Marjosola", s. 13. toukokuuta 1953 Keuruu) on suomalainen kauppatieteiden tohtori, joka on toiminut vuodesta 2006 Jyväskylän yliopiston kauppakorkeakoulun johtamisen professorina.


title: Iiris Aaltio

text: Aaltio opiskeli Jyväskylän yliopistossa ja valmistui yhteiskuntatieteiden maisteriksi vuonna 1976, taloustieteiden maisteriksi 1978 ja lisensiaatiksi 1979. Hän väitteli kauppatieteiden tohtoriksi vuonna 1991 Helsingin kauppakorkeakoulusta aiheenaan organisaatiokulttuurit.


title: Iiris Aaltio

text: Ennen nykyistä tehtäväänsä Aaltio on toiminut muun muassa organisaatiopsykologian lehtorina Helsingin kauppakorkeakoulussa 1989–1994, apulaisprofessorina Turun kauppakorkeakoulussa 1994–1997 ja Lappeenrannan teknillisen yliopiston liiketaloustieteen professorina 1997–2011. Vuosina 1999–2000 Aaltio oli Suomen Akatemian varttunut tutkija ja toimi vuosina 2003–2007 projektin johtajana.


title: Iiris Aaltio

text: Vuodesta 1995 Aaltio on ollut dosentti Aalto-yliopiston kauppakorkeakoulussa, vuodesta 1997 Turun kauppakorkeakoulussa ja vuodesta 2007 Lapin yliopistossa. Hän on työskennellyt ulkomailla muun muassa Massachusettsin yliopistossa Amherstissa (1989), Pohjois-Dakotan yliopistossa (1999), Aucklandin yliopistossa Uudessa-Seelannissa (2005) ja St. Mary’s Universityssä Kanadassa (2007 ja 2012). Vierailevana tutkijana hän on ollut muun muassa Kiinassa Chinese Academy of Social Sciencessa (2010) ja Guangzhoun yliopistossa (2010, 2011 ja 2013), Virossa Tarton yliopistossa (2010) sekä MIT:ssä.


title: Iiris Aaltio

text: Aaltio on tutkinut muun muassa yrittäjyyttä sekä johtajuutta ja siihen liittyviä sukupuolikysymyksiä esimerkiksi Kiinassa ja Venäjällä.


title: Dave Canterbury

text: Dave Canterbury (s. 19. syyskuuta 1963) on yhdysvaltalainen selviytymisekspertti ja survivalisti. Hän esiintyi Discovery Channelilla esitettävässä televisiosarjassa "Dual Survival", jossa hän esitteli erilaisia selviytymismenetelmiä lavastetuissa onnetomuutilanteissa vuosina 2010-2011. Hän palveli sotilaspoliisina Yhdysvaltain maavoimissa vuosina 1981-1987. Hän on sotilasarvoltaan kersantti. Nykyisin hän opettaa erilaisia selviytymistaitoja ja -menetelmiä omistamassaan selviytymiskoulussa The Pathfinder School LLC Ohiossa. Hän on kirjoittanut kaksi selviytymisaiheista kirjaa: "Survivability for the Common Man" (2010) ja "Bushcraft 101" (2014). Canterbury lataa myös omia selviytymisaiheisia opetusvideoita omalle YouTube-kanavalleen.


title: Glen Morgan

text: Glen Morgan on yhdysvaltalainen tuottaja, käsikirjoittaja ja ohjaaja. Hänet tunnetaan televisiosarjasta "Salaiset kansiot", jossa hän käsikirjoitti työparinsa James Wongin kanssa. Hän käsikirjoitti myös Wongin ohjaamat elokuvat "Final Destination – viimeinen määränpää" (2000) ja "Final Destination – viimeinen määränpää 3" (2006).


title: Glen Morgan

text: Hän on käsikirjoittaja Darin Morganin vanhempi veli.


title: James Wong

text: James Wong (s. 20. huhtikuuta 1959 Hongkong) on yhdysvaltalainen tuottaja, käsikirjoittaja ja elokuvaohjaaja. Hänet tunnetaan parhaiten televisiosarjasta "Salaiset kansiot", jossa hän käsikirjoitti työparinsa Glen Morganin kanssa. Hän on ohjannut muun muassa elokuvat "Final Destination – viimeinen määränpää" (2000), "The One" (2001) ja "Final Destination – viimeinen määränpää 3" (2006).


title: Tim Minear

text: Timothy ”Tim” P. Minear (s. 29. lokakuuta 1963 New York) on yhdysvaltalainen käsikirjoittaja, tuottaja ja ohjaaja. Hänet tunnetaan työstään Joss Whedonin televisiosarjoissa "Angel", "Firefly" ja "Dollhouse". Lisäksi hän on televisiosarjan "American Horror Story" käsikirjoittaja-tuottaja.


title: Lamposaaren lossi

text: Lamposaaren lossi on Lappeenrannassa mantereeseen kuuluvan Muukonniemen ja Lamposaaren välillä liikennöivä Finferriesin lossi. Se ylittää Laihianselän ja Turkianlahden välisen noin 400 metriä leveän salmen, jossa kulkee sallitulta syväykseltään 2,4 metriä oleva vesiväylä. Lossin kautta kulkee Utrasaarentie eli yhdystie 14826.


title: Lamposaaren lossi

text: Lossiyhteys valmistui vuonna 1963. Lamposaaressa oli parhaimmillaan 300 henkilöä työllistänyt saha, joka paloi vuonna 1967. Lamposaari on pengertien kautta yhteydessä pienempään Utrasaareen. Vuonna 2005 Lamposaaressa ja Utrasaaressa oli 81 asukasta.


title: Lamposaaren lossi

text: Lossi liikennöi maanantaista sunnuntaihin tarvittaessa. Reitin pituus on 380 metriä. Nykyisin käytössä oleva lossi on Parkano Oy:n vuonna 1972 rakentama lautta numero 195, jonka kannella on tilaa noin kymmenelle henkilöautolle ja hyötykuorma on 44 tonnia. Lautan koko on 27,3 × 6,8 metriä, syväys 1,8 metriä ja kuivapaino 72 tonnia.


title: Valfrid August Vilhelm Blåfield

text: Valfrid August Vilhelm Blåfield (26. elokuuta 1868 Myttäälä, Pälkäne – 23. huhtikuuta 1934 Helsinki) oli suomalainen kihlakunnantuomari, senaattori ja oikeusneuvos.


title: Valfrid August Vilhelm Blåfield

text: Blåfieldin vanhemmat olivat laamanni Berndt Gustaf Emil Blåfield (1816–1884) ja Anna Aurora Karolina Blåfield (1830–1908). Hän pääsi ylioppilaaksi 1885 Hämeenlinnan normaalilyseosta ja suoritti oikeustutkinnon Helsingin yliopistossa 1891. Blåfield sai varatuomarin arvon 1894.


title: Valfrid August Vilhelm Blåfield

text: Blåfield oli Suomen senaatin kanslistina 1900–1904 ja senaatin oikeusosaston protokollasihteerinä 1904–1908. Hän oli eduskunnan uudistuskomitean sihteerinä 1905–1906 ja oppivelvollisuuskomitean jäsenenä 1906–1907. Blåfield oli kesällä 1907 Mikkelin läänin kuvernöörin viransijaisena ja vuonna 1908 hänet nimitettiin Hauhon tuomiokunnan tuomariksi. Blåfield oli senaatin oikeusosaston senaattorina 1917–1918 ja korkeimman oikeuden oikeusneuvoksena 1918–1927. Hän toimi sitten vuodesta 1927 alkaen Lohjan tuomiokunnan tuomarina.


title: Valfrid August Vilhelm Blåfield

text: Blåfield oli mukana säätyvaltiopäivillä 1897, 1900 ja 1905–1906 ritariston ja aatelin jäsenenä. Hän toimi lisäksi pappissäädyn sihteerinä vuosien 1904–1905 ja 1905–1906 valtiopäivillä.


title: Valfrid August Vilhelm Blåfield

text: Blåfield oli naimisissa vuodesta 1913 filosofian maisteri Irene Aleksandra Nyqvistin (1882–1959) kanssa.


title: Thure Ahlberg

text: Theodor ”Thure” Rudolf Ahlberg (s. 14. tammikuuta 1893 Espoo – 17. elokuuta 1967 Helsinki) oli suomalainen painija ja painivalmentaja. Varsinaisilta ammateiltaan hän oli puuseppä ja vahtimestari. Helsingin Jyryä edustanut Ahlberg voitti kreikkalais-roomalaisen painin SM-kultaa 67,5 kg:n sarjassa vuosina 1915, 1916 ja 1917.


title: Thure Ahlberg

text: Suomen sisällissodassa Ahlberg taisteli punaisten puolella ja pakeni sen loppuvaiheessa lukuisten muiden punakaartilaisten tavoin Neuvosto-Venäjälle, jossa hän toimi painivalmentajana. Myöhemmin Ahlberg paini vielä ammattilaisena eri puolilla Eurooppaa. Sodan jälkeen valkoisen armeijan esikunnan tiedusteluosasto epäili Ahlbergia osallisuudesta tohtori Oskar August Rosenqvistin surmaan.


title: Thure Ahlberg

text: Thure Ahlberg kuoli vuonna 1967. Hänet on haudattu Helsinkiin Malmin hautausmaalle.


title: Tommy Wiseau

text: Thomas Pierre ”Tommy” Wiseau (s. 3. lokakuuta 1955 Poznań, Puola) on elokuvaohjaaja, joka on tullut tunnetuksi vuoden 2003 elokuvastaan "The Room", jonka hän on itse ohjannut, käsikirjoittanut ja tuottanut. Elokuva sai kulttimaineen erityisesti huonoutensa vuoksi – sitä pidetään yhtenä huonoimmista koskaan tehdyistä elokuvista. Wiseaun muuta tuotantoa ovat muun muassa vuoden 2004 dokumentti "Homeless in America" ja vuoden 2014 sarja "The Neighbors".


title: RN Fulmine (1898)

text: RN Fulmine () oli Italian kuninkaallisen laivaston ensimmäinen Italiassa suunniteltu ja valmistettu hävittäjä.


title: RN Fulmine (1898)

text: Ernesto Martinezin suunnittelema alus tilattiin Sestri Ponentesta Cantieri navali Oderolta. Sen köli laskettiin 14. heinäkuuta 1897 ja alus laskettiin vesille 4. joulukuuta 1898. Alus otettiin palvelukseen 26. lokakuuta 1900.


title: RN Fulmine (1898)

text: Alus oli kokeellinen eikä sen suunnittelu ollut täysin onnistunut ja muun muassa se ei kyennyt saavuttamaan tilauksessa määriteltyä maksiminopeutta 26,5 solmua. Aluksen aseistus vaihdettiin 1901 yhdeksi 3 tuuman 40 pituuskaliiperin ja kolmeksi 57 millimetrin 43 pituuskaliiperin tykiksi, mitä täydennettiin kahdella 14 tuuman torpedoputkella.


title: RN Fulmine (1898)

text: Alus oli kadettien koululaivana 1906-1911 lukuun ottamatta ajanjaksoa marraskuusta 1911 toukokuuhun 1912, jolloin alus osallistui Italian ja Turkin väliseen sotaan. Alus poistettiin alusluettelosta 15. toukokuuta 1921.


title: Poerio-luokka

text: Poerio-luokka oli Italian kuninkaallisen laivaston ensimmäisessä maailmansodassa palvellut kolmen aluksen muodostama tiedusteluristeilijäluokka (). Luokan alukset luokiteltiin uudelleen hävittäjiksi 1. heinäkuuta 1921.


title: Sappiväriaineet

text: Sappiväriaineet ovat sapessa olevia hemoglobiinin hajoamistuotteita, jotka syntyvät maksassa ja erittyvät sapen mukana. Merkittävimmät niistä ovat punainen bilirubiini ja vihreä biliverdiini. Ne ovat ruoansulatuksen kannalta hyödyttömiä kuona-aineita, jotka erittyvät sapen myötä. Bilirubiinin pelkistyminen suolistossa aiheuttaa ulosteen ruskean värin. Jos sappi ei pääse suolistoon, tulee ulosteesta harmaata.


title: Oscar Jansson

text: Carl Oscar August Jansson (17. toukokuuta 1889 Helsinki – 6. tammikuuta 1961) oli suomalainen apteekkari ja urheilumies. Aktivistien toiminnassa mukana ollut Jansson oli yksi sisäministeri Heikki Ritavuoren murhan suunnittelijoista.


title: Oscar Jansson

text: Janssonin vanhemmat olivat Johan August Jansson ja Leonilda Jansson. Jansson meni apteekkialalle vuonna 1907 ja valmistui farmaseutiksi 1910 sekä proviisoriksi 1918. Hän toimi Helsingin yliopiston apteekin apteekkarina 1919–1929. Myöhemmin hän oli apteekkarina Keiteleellä vuodesta 1932 ja Varkaudessa vuodesta 1945.


title: Oscar Jansson

text: Jansson pelasi jalkapallon ensimmäisen suomenmestaruuden vuonna 1908 voittaneessa Unitaksessa ja voitti Svenska Finlands Idrottsförbundin (SFI) keihäänheiton mestaruuden vuonna 1915. Jansson oli Suomen Palloliiton varapuheenjohtaja vuosina 1915–1917 ja SFI:n varapuheenjohtajana 1924–1930 sekä helsinkiläisen urheiluseura KIF:n puheenjohtajana 1914–1929. Hän kuului myös Suomen Voimistelu- ja Urheiluliiton hallitukseen vuosina 1924–1929, Suomen Ampujainliiton hallitukseen 1925–1928 ja Stadion-säätiön hallitukseen 1926–1929. Jansson teki lahjoituksia ruotsinkielisille urheilujärjestöille. Muun muassa Helsingin Pohjois-Haagassa sijainnut Kiffenin ampumarata rakennettiin hänen lahjoitusvaroillaan. Hän lahjoitti myös vuonna 1924 ammuntakilpailujen palkintona käytetyn Finlandia-maljan.


title: Oscar Jansson

text: Jansson osallistui Helsingin suojeluskunnan perustamiseen ja vuoden 1918 sisällissodan yhteydessä hän toimi joukkueenjohtajana Helsingin valtauksessa. Hän kuului Helsingin suojeluskuntapiirin piiriesikuntaan vuosina 1922–1923.


title: Oscar Jansson

text: Sisäministeri Heikki Ritavuoren helmikuussa 1922 murhannut Ernst Tandefelt kirjoitti vankilassa ollessaan vuonna 1927 paljastuskirjeen, jonka mukaan murhan suunnittelussa olivat mukana Jansson ja kenraalimajuri Paul von Gerich. Paljastuksen johdosta oikeuskansleri aloitti tutkimukset, mutta ne lopetettiin tuloksettomina 1930-luvun alussa. Aktivistit kiistivät jyrkästi sekaantumisensa Ritavuoren murhaan. Tandefeltin paljastuksessa mainitut aktivistit myönsivät lopulta tuntevansa toisensa, mutta kaikki kiistivät tunteneensa Ernst Tandefeltin. Aktivistit olivat edelleen tärkeässä asemassa politiikassa, ja tutkinnan lopettamispäätös sijoittui Lapuan liikkeen kannatuksen nousun ja aktivistien vaikutusvallan uuden kasvun aikaan. Valonarkoja ja poliittisesti ikäviä sekä yhteiskuntarauhaa rikkovia paljastuksia olisi tullut esille, joten oli parempi tuomita yksin Tandefelt ja jättää muu taustatutkimus tekemättä.


title: Selluloosaesterit

text: Selluloosaesterit ovat selluloosan ja happojen yhdisteitä, joita valmistetaan tavallisesti käsittelemällä alkaliselluloosaa alkyylihalogeneilla tai alkyylisulfaateilla. Näistä valmistetaan varsinkin vesiiukoista karboksimetyyliselluloosaa.


title: Nousia

text: Nousia on suomalainen miehen etunimi. Se liittyy nimistöntutkijoiden 1820-luvulla esiintyneeseen keskiajan ja muinaisrunouden ihailuun kuten eräät muutkin etunimet. Se kuuluu -ia-loppuisten hämäläisperäisten nimien sarjaan. Sillä oli Suomen kalenterissa nimipäivä 30. syyskuuta vuosina 1929–1949.


title: Eilo

text: Eilo on suomalainen miehen etunimi. Sen pohjana on voinut olla naisen etunimi Eila. Yrjö Karilas ehdotti sitä etunimeksi vuonna 1919. Pentti Lempiäisen mukaan "Eilola" on esiintynyt talonnimenä Suomessa jo 1500-luvulla. Nimen pohjaksi on esitetty ruotsalaista nimeä "Eiloff", jolla on vastineensa myös saksalaisessa nimistössä. Näiden pohjana on esitetty olleen muinaisgermaanin "Agil", joka on tarkoittanut miekan tuppea. Nimi on vuosina 1899-2018 annettu noin 150 henkilölle.


title: Jerker

text: Jerker on miehen etunimi. Se on muoto nimestä Eriker. Se tuli Ruotsissa käyttöön 1800-luvun puolenvälin tienoilla.


title: Jerker

text:
Suomessa nimi Jerker on Väestörekisterikeskuksen tietojen mukaan annettu
vuoden 2009 loppuun mennessä 212 henkilölle. Jerkerillä on nimipäivä ruotsinkielisessä almanakassa 18. toukokuuta


title: Oskar August Rosenqvist

text: Oskar August Rosenqvist (30. toukokuuta 1881 Pietari – 11. maaliskuuta 1918 Helsinki) oli suomalainen taloustieteilijä, joka toimi vuodesta 1909 lähtien Högre Svenska Handelsläroverketin eli nykyisen Svenska handelshögskolanin johtajana. Punaiset ampuivat hänet Suomen sisällissodan aikana.


title: Oskar August Rosenqvist

text: Pietarissa syntyneen Rosenqvistin vanhemmat olivat kultaseppä Frans Ferdinand Rosenqvist ja Maria Wilhelmina Elf. Hän valmistui ylioppilaaksi Helsingin ruotsinkielisestä Läroverket för gossar och flickor -oppikoulusta ja opiskeli sen jälkeen Helsingin yliopistossa. Ensimmäisen sortokauden aikana 1903 Rosenqvist erotettiin yliopistosta, jonka jälkeen hän jatkoi opiskelujaan Sveitsin Baselissa. Tohtoriksi väiteltyään Rosenqvist palasi Suomeen 1905 ja työskenteli toimittajana "Tammerfors Nyheter" -sanomalehdessä sekä Amos Andersonin perustamassa kaupallisen alan aikakauslehdessä "Mercator", kunnes hänet valittiin vastaperustetun ruotsalaisen kauppakorkeakoulun ensimmäiseksi rehtoriksi vuonna 1909. Rosenqvist kuului myös Helsingin kaupunginvaltuustoon.


title: Oskar August Rosenqvist

text: Sisällissodan aikana punaiset surmasivat Rosenqvistin Helsingissä maaliskuussa 1918. Suomen sotasurmat -tietokannassa hänen kuolinpäiväkseen on merkitty 12. maaliskuuta, muuta toiset lähteet antavat päivämääräksi 11. maaliskuuta. Rosenqvist toimi punaisten hallitsemassa kaupungissa ilmestyneen salaisen "Vapaa Sana – Fria Ord" -lehden aputoimittajana, kunnes hänet vangittiin erehdyksessä, punaisten luultua Rosenqvistiä päätoimittaja Erik Grotenfeltiksi. Sisällissodan aikaista terroria tutkineen Jaakko Paavolaisen mukaan Rosenqvist ammuttiin matkalla esikuntaan ja heitettiin autosta kadulle. Sodan jälkeen valkoisen armeijan tiedusteluosasto epäili hänen murhaansa osallisuudesta muun muassa helsinkiläistä painijaa Thure Ahlbergiä.


title: Oskar August Rosenqvist

text: Saksalainen kustantamo julkaisi uusintapainoksen hänen väitöskirjastaan vuonna 2010. Se käännettiin myös latviaksi vuonna 1909.


title: Oskar August Rosenqvist

text: Rosenqvist avioitui sveitsiläisen Julie Fredrique Lippen kanssa vuonna 1906. Pariskunnalle syntyi kolme poikaa; Emil Arnold (1907), Olov Oskar (1911) ja Harry Axel (1913). Emil Arnold Rosenqvist oli ammattiupseeri, joka palveli toisen maailmansodan aikana sotilasasiamiehenä Ranskassa ja Sveitsissä sekä toimi myöhemmin muun muassa Suomen Olympiakomitean pääsihteerinä.


title: Oskar August Rosenqvist

text: Hänen kahdesta veljestään Emil Ferdinand Rosenqvist (1868–1903) oli lääkäri, joka toimi myös Helsingin yliopiston sisätautiopin dosenttina, Axel Ernst Rosenqvist (1873–1942) puolestaan työskenteli muun muassa tullihallituksessa sekä pankkialalla.. Sen lisäksi hänellä oli kaksi veljeä: Arthur ja Karl.


title: Langfang

text:
Langfang (, pinyin: Lángfāng Shì) on prefektuuritason kaupunki Hebein maakunnassa Kiinassa. Kaupungin keskusta sijaitsee noin 250 kilometriä maakunnan pääkaupunki Shijiazhuangista koilliseen. Lanfang sijaitsee kahden megakaupungin välissä: Maan pääkaupunki Peking on vain 50 kilometrin päässä luoteessa ja Tianjin noin 60 kilometrin päässä kaakossa. Langfangin prefektuurin väkiluku on 4,359 miljoonaa (2010) ja pinta-ala on 6 330 neliökilometriä.
Kaupunki rajoittuu pohjoisessa Pekingiin ja idässä Tianjiniin. Etelässä naapurina on Cangzhoun ja lännessä Baodingin prefektuuritason kaupunki.


title: Langfang

text: Piirikuntatasolla prefektuuri jakautuu kahteen (kaupunki)piiriin (Guangyang, Anci), kahteen piirikuntatason kaupunkiin (Sanhe ja Bazhou) sekä kuuteen piirikuntaan (Dachang, Xianghe, Yongqing, Gu’an, Wen’an, Dacheng).


title: Xingtai

text: Xingtai (, pinyin: Xíngtái Shì) on prefektuuritason kaupunki Hebein maakunnassa Kiinassa. Kaupunki sijaitsee noin 108 kilometriä maakunnan pääkaupunki Shijiazhuangista etelään. Xingtain prefektuurin väkiluku on noin 7,104 miljoonaa (2010) ja pinta-ala on 12 439 neliökilometriä.


title: Xingtai

text:
Kaupunki rajoittuu pohjoisessa Shijiazhuangin, idässä Hengshuin, Dezhoun ja Liaochengin, etelässä Handanin, sekä lännessä Jinzhongin prefektuuritason kaupunkiin.
Piirikuntatasolla prefektuuri jakautuu kahteen kaupunkipiiriin, kahteen piirikuntatason kaupunkiin ja 15 piirikuntaan.


title: Xingtai

text:
Kaupunkipiirit (2)
Piirikuntatason kaupungit (2)
Piirikunnat (15)


title: Maria Abrahamsson

text: Maria Abrahamsson (s. 21. heinäkuuta 1963, Kalmar) on ruotsalainen juristi, journalisti ja poliitikko, joka kuuluu Maltilliseen kokoomukseen. Hän on ollut kansanedustaja vuodesta 2010. Sitä ennen hän työskenteli kymmenen vuotta pääkirjoitustoimittajana Svenska Dagbladetissa.


title: Lars Adaktusson

text: Lars Göran Peter Adaktusson (s. 6. elokuuta 1955) on ruotsalainen journalisti, televisiouutisankkuri ja poliitikko, joka kuuluu Kristillisdemokraatteihin. Hänet valittiin Euroopan parlamenttiin vuoden 2014 europarlamenttivaaleissa.


title: Lars Adaktusson

text: Aikaisemmin hän on toimittanut Ruotsin television SVT:n uutisohjelmaa Aktuellt Wienissä, Washingtonissa ja Lähi-idässä.


title: Sappiruohot

text: Sappiruohot ("Xanthium") on kasvisuku, joka kuuluu asterikasvien eli mykerökukkaiskasvien heimoon. Sappiruohojen emimykeröt tarttuvat helposti eläimiin ja lampaiden villaan tarttuessaan alentavat villan arvoa. Sappiruohoja esiintyy erityisesti lämpimissä maissa, mutta osa sappiruoholajeista on levinnyt ihmisen mukana hyvin moniaalle. Suomessakin niitä esiintyy. Sappiruohot aiheuttavat rehun sekaan joutuessaan eläimille myrkytyksen.


title: RN Benedetto Cairoli

text: RN Benedetto Cairoli () oli Italian kuninkaallisen laivaston ensimmäisessä maailmansodassa palvellut La Masa -luokan hävittäjä.


title: RN Benedetto Cairoli

text: Alus tilattiin Sestri Ponentesta Cantieri navali Oderolta. Sen köli laskettiin 1. syyskuuta 1916 ja alus laskettiin vesille 28. joulukuuta 1917. Alus liitettiin laivastoon 3. helmikuuta 1918.


title: RN Benedetto Cairoli

text: Alus upposi kolaroituaan sisaraluksensa "Giacinto Carinin" kanssa 10. huhtikuuta 1918.


title: Ahlberg

text: Ahlberg tai Aalberg on muun muassa seuraavien henkilöiden sukunimi:


title: Ronald Raldes

text: Ronald Raldes Balcázar (s. 20. huhtikuuta 1981 Santa Cruz) on bolivialainen jalkapalloilija. Pelipaikaltaan hän on keskuspuolustaja. Raldes edustaa bolivialaista Oriente Petroleroa.


title: 1944 (elokuva)

text: 1944 on vuonna 2015 ensi-iltansa saanut virolainen Elmo Nügasen ohjaama ja Leo Kunnaksen käsikirjoittama elokuva. Elokuvan tuottivat virolainen Taska Film ja suomalainen MRP Matila Röhr Productions.


title: 1944 (elokuva)

text: Kansainvälisesti menestynyt ja Virossa suuret katsojaluvut kerännyt sotaelokuva kertoo tarinan vähälle huomiolle jääneestä lähihistoriasta. Elokuva on herättänyt laajaa keskustelua myös Venäjällä, jossa sitä peilataan tämän päivän tapahtumiin. Virossa elokuva keräsi ensimmäisenä viikonloppunaan elokuvateattereissa lähes , mikä on uusi ennätys kotimaiselle elokuvalle.


title: 1944 (elokuva)

text: Vuonna 1944 Viron kansa oli jakaantunut kahtia, sillä virolaisia miehiä oli sodan aikana värvätty niin Neuvostoliiton kuin Saksankin joukkoihin. Pian virolaiset sotilaat huomaavat taistelevansa omia maamiehiään vastaan. Riippumatta siitä, voittaako Saksa vai Neuvostoliitto sodan, Virolle todennäköisesti käy huonosti.


title: RN Giacinto Carini

text: RN Giacinto Carini () oli Italian kuninkaallisen laivaston toisessa maailmansodassa palvellut La Masa -luokan hävittäjä.


title: RN Giacinto Carini

text: Alus tilattiin Sestri Ponentesta Cantieri navali Oderolta. Sen köli laskettiin 1. syyskuuta 1916 ja alus laskettiin vesille 7. marraskuuta 1917. Alus liitettiin laivastoon kolme viikkoa myöhemmin 30. marraskuuta.


title: RN Giacinto Carini

text: Alus luokiteltiin 1. lokakuuta 1929 torpedoveneeksi (). Alus muutettiin vuosina 1952-1954 nopeaksi miinanraivaajaksi, jolloin sen aseistukseksi tuli kaksi 102 millimetrin tykki ja kaksi 20 millimetrin ilmatorjuntatykkiä. Samalla alukselle asennettiin tutka. Alus poistettiin alusluettelosta 31. joulukuuta 1958.


title: RN Nicola Fabrizi

text: RN Nicola Fabrizi () oli Italian kuninkaallisen laivaston toisessa maailmansodassa palvellut La Masa -luokan hävittäjä.


title: RN Nicola Fabrizi

text: Alus tilattiin Sestri Ponentesta Cantieri navali Oderolta. Sen köli laskettiin 1. syyskuuta 1916 ja alus laskettiin vesille 8. heinäkuuta 1918. Alus liitettiin laivastoon viikkoa myöhemmin 12. heinäkuuta.


title: RN Nicola Fabrizi

text: Alus luokiteltiin 1. lokakuuta 1929 torpedoveneeksi (). Alus muutettiin vuosina 1952-1954 nopeaksi miinanraivaajaksi, jolloin sen aseistukseksi tuli yksi 102 millimetrin tykki ja kaksi 20 millimetrin ilmatorjuntatykkiä. Samalla alukselle asennettiin tutka. Alus poistettiin alusluettelosta 1. helmikuuta 1957.


Tämä on Luettelo valtioiden korkeimmista kohdista merenpinnalta laskettuna.


title: Hydroksyyliammoniumnitraatti

text: Hydroksyyliammoniumnitraatti eli HAN (NHOHNO) on hydroksyyliammonium- ja nitraatti-ionien muodostama epäorgaaninen ioniyhdiste. Yhdistettä tutkitaan käytettäväksi ajoaineena sotilas- ja avaruusteknillisiin käyttötarkoituksiin.


title: Hydroksyyliammoniumnitraatti

text: Huoneenlämpötilassa hydroksyyliammoniumnitraatti on väritöntä hygroskooppista kiinteää ainetta. Se on puhtaana epästabiilia, koska se sisältää samassa yhdisteessä sekä pelkistimen (hydroksyyliammoniumioni) että hapettimen (nitraatti-ioni). Hydroksyyliammoniumnitraatti liukenee hyvin veteen. Kuumennettaessa yhdiste hajoaa vesiliuoksenakin muodostaen kaasumaisia reaktiotuotteita ja hajoamisnopeus on suurempi verrattuna muihin hydroksyyliammoniumsuoloihin.


title: Hydroksyyliammoniumnitraatti

text: Hydroksyyliammoniumnitraattia voidaan valmistaa pelkistämällä typpihapon vesiliuosta elohopeaelektrodien avulla. Anodin ja katodin välinen tila erotetaan toisitaan puoliläpäisevällä ionomeerimembraanilla.


title: Hydroksyyliammoniumnitraatti

text: Hydroksyyliammoniumnitraatin vesiliuosta tutkitaan ajoaineena sotilas- ja avaruusteknillisiin tarkoituksiin. Sitä voidaan käyttää joko seoksena nitrometaanin ja isopropyylinitraatin kanssa tai sellaisenaan sidottuna kantajapolymeeriin. Yhdisteen etuna on sen korkea tiheysimpulssi (250-270 s) ja nykyisiin hydratsiinipohjaisiin ajoaineisiin nähden alhaisempi myrkyllisyys. Yhdistettä käytetään ajoaineena NASA:n Green Propellant Infusion Mission-projektin (GPIM) satelliiteissa ja luotaimissa ja ensimmäinen projektin satelliiteista on tarkoitus laukaista vuonna 2016.


title: MCEM 2

text: MCEM 2 (Military Carbine Experimental Model) on puolalaisen upseerin nimeltään Podsenkowsky suunnitelema massasulkuinen konepistooli. Aseesta valmistettiin vain pelkkiä prototyyppejä ennen kuin sen valmistus hylättiin. Aseen lukko oli kehittynyttä mallia, muodoltaan puolisylinteri ja iskupiikki sijaitsi lukon takaosassa. Laukaisuhetkellä piippu oli lähes kokonaan lukon sisällä. Yksi syy aseen hylkäämiseen oli suuri tulinopeus (n. 1 000 laukausta/min), milloin asetta oli erittäin vaikea hallita.


title: Isojoen-Honkajoen metsäpalo

text:
Isojoen-Honkajoen metsäpalo syttyi ja eteni Isojoen ja Honkajoen kuntien alueella heinäkuussa 1959. Palo tuhosi noin 1 500 hehtaaria (15 km²) metsää, kaksi asuintaloa sekä talousrakennuksia karjoineen. Palon alta evakuoitiin satoja asukkaita. Isojoen-Honkajoen metsäpalo oli yksi suurimmista Suomen asutetuilla alueilla olleista metsäpaloista sotien jälkeen.
Kaikista Suomen vuoden 1958 jälkeisistä metsäpaloista Isojoen-Honkajoen metsäpalo on vuoden 1960 Tuntsan metsäpalon jälkeen toiseksi suurin. Isojoen-Honkajoen metsäpaloalueen pinta-ala oli noin 1 700 hehtaaria.


title: Isojoen-Honkajoen metsäpalo

text: Palo alkoi helteisenä sunnuntaina, 19. heinäkuuta 1959, kehittyen suurpaloksi. Palo alkoi Isojoen puolella ja levisi yli lääninrajan Honkajoelle. Tuho-alue oli lähinnä metsää, suota ja hieman peltoa.


title: Isojoen-Honkajoen metsäpalo

text: Sammutustöissä oli siviilejä, joilla oli reserviläisinä liikekannallepanoa vastaava velvollisuus osallistua työhön, palokuntia laajalta alueelta sekä asevelvollisia eri varuskunnista. Alueella ei juurikaan ollut teitä, mikä hankaloitti sammutusveden ja moottoriruiskujen viemistä paloalueelle. Apuna oli myös armeijan kalustoa, muun muassa radiopuhelimia, lentotiedustelua ja ruokahuoltoa.


title: Isojoen-Honkajoen metsäpalo

text: Palo saatiin sammutettua alle viikossa, mutta jälkivartiointi jatkui pitkään. Myöhemmin alueelta jouduttiin hakkaamaan puustoa noin 15 500 kiintokuutiometriä.


title: Baltimoren yliopisto

text: Baltimoren yliopisto (, joskus lyhenteillä UB tai Ubalt) on julkinen yliopisto Marylandin osavaltiossa Yhdysvalloissa. Se on osa Marylandin yliopistojärjestelmää. Yliopisto on perustettu vuonna 1925, ja se oli alun perin työläisille tarkoitettu yksityinen koulu.


title: Baltimoren yliopisto

text: Yliopistossa opiskelee noin 3 500 perustutkinto-opiskelijaa ja 3 000 jatko-opiskelijaa.


title: Mario & Luigi: Paper Jam Bros.

text: Mario & Luigi: Paper Jam Bros. (myös nimellä Mario & Luigi: Paper Jam) on AlphaDreamin kehittämä ja Nintendon julkaisema roolipeli. Peli on julkaistu vuonna 2015 Nintendo 3DS:lle.


title: Mario & Luigi: Paper Jam Bros.

text: Peli jatkaa "Mario & Luigi" ja "Paper Mario" -pelien sarjaa.


title: Jan Helenius

text: Jan Helenius (s. 13. lokakuuta 1996) on suomalainen lentopalloilija, joka edustaa Mestaruusliigassa pelaavaa LEKA Volleyta kaudella 2017-2018. Pelipaikaltaan 186 senttimetriä pitkä ja 78 kilogrammaa painava Helenius on yleispelaaja. Heleniuksen toukokuussa 2016 allekirjoittama sopimus LEKA Volleyn kanssa on 2+1 vuotinen. Hän on aikaisemmin pelannut Rantaperkiön Iskun riveissä lentopalloliigassa.


title: Jan Helenius

text: Helenius aloitti lentopallon LP Kangasalan riveissä ja siirtyi juniori-iässä Karhulan Veikkojen ja Keimolan Kaiun kautta Kuortaneen valmennuskeskukseen. Hyvän tekniikan ja poikkeuksellisen ponnistusvoiman omannut mutta varreltaan lyhyt yleispelajaa opiskeli ja harjoitteli valmennuskeskuksessa kaksi vuotta, kunnes hänet kiinnitettiin lentopallon Mestaruusliigaan tamperelaisen Rantaperkiön Iskun riveihin kaudeksi 2014-2015. Huhtikuussa 2015 varusmiespalvelusta samanaikaisesti suorittanut Helenius valittiin lentopallomaajoukkueen mukaan maailmanliigan ryhmään. Uransa ensimmäiset miesten A-maaottelunsa hän pelasi kesällä 2015. Tuona kesänä Helenius oli osa Suomen Maailmanliigan joukkuetta. Hänet valittiin niin ikään kesän 2016 ja 2017 Maailmanliigan joukkueeseen mukaan. Kaikkiaan Helenius on pelannut reilut 50 A-maaottelua kesäkuuhun 2017 mennessä.


title: Jan Helenius

text: Toukokuussa 2016 Helenius allekirjoitti LEKA Volleyn kanssa 2+1 vuotisen sopimuksen. Sopimusuutisesta muodostui pienoinen myrsky vesilasissa, kun Isku syytti LEKA Volleyn päävalmentaja Lauri Hakalan toimineen epäeettisesti ja houkutelleen Heleniuksen LEKA-sopimukseen kesken maajoukkueleirin, jossa Hakala oli mukana toimien apuvalmentajana. LEKA julkisti Iskun Aamulehdessä esitetyille syytöksille vastineen, jossa todettiin, ettei Hakala ole edistänyt mj-leirin aikana sopimuksen syntyä, vaan neuvottelut on aloitettu ennen kesän leiritystä ja jatkuneet sittemmin Heleniuksen pelaaja-agentin Nisse Huttusen ja seuran välillä ilman Hakalan suostuttelua.


title: Jan Helenius

text: Heleniuksen iskulyönti ylettyy 320 senttimetrin korkeuteen ja torjuntalyönti 300 senttimetrin korkeuteen.


title: Autobonus

text: Autobonus on vuonna 2001 ensi-iltansa saanut Mika Ronkaisen ohjaama dokumenttielokuva pohjoissuomalaisesta pariskunnasta, joka konkurssin jälkeen yrittää päästä takaisin työelämään verkostomarkkinoinnin avulla.


title: Autobonus

text: "Autobonus" esitettiin vuonna 2001 Tampereen elokuvajuhlilla ja sen TV-ensi-esitys oli YLE TV1:ssä 8.4.2001. YLE TV1 on uusinut Autobonuksen vuosina 2007 ja 2017. Elokuva julkaistiin DVD:llä Mika Ronkaisen Huutajat - Screaming Men -dokumenttielokuvan bonuksena vuonna 2003.


title: Taichirō Koga

text: Taichirō Koga (, s. 4. lokakuuta 1989 Sasebo, Nagasakin prefektuuri, Japani) on japanilainen lentopalloilija, joka edusti kaudella 2015-16 Mestaruusliigassa pelaavaa Kokkolan Tiikereitä. Tiikereissä pelattu kausi oli japanilaisliberon ensimmäinen ammattilaiskausi Euroopan kentillä. Suomen mestaruuden ja Suomen Cupin Tiikereissä kaudella 2015-16 voittanut Koga siirtyi kaudeksi 2016-17 Ranskan A-liigan hallitsevan mestarin Paris Volleyn riveihin.


title: Taichirō Koga

text: Koga siirtyi kesäkuussa 2015 Kokkolan Tiikereihin kotimaansa pääsarjan Toyoda gōsei Trefuerzasta, joka sijoittui kolmanneksi edellisellä sarjakaudella. Suomessa Kogan peliä pidettiin hyvänä, ja hän johdatti Tiikerit puolustuspeliotteillaan tuplamestariksi kaudella 2015–16. Aamulehden lentopallotoimittaja Jari Perkiö kirjoitti Kogan otteista kevään 2016 finaaliotteluissa seuraavasti: "Uskomattoman japanilaisliberon Taichiro Kogan temput muistuttivat ajoittain enemmän taidetta kuin lentopalloa." Ilta-Sanomissa Kogan otteiden kirjoitettiin kruunanneen tuplamestariksi edenneen Tiikereiden kokkolalaisen mestariteoksen. Koga valittiin liigapelaajien äänestyksellä kauden 2015-16 parhaimmaksi miesliigapelaajaksi. Kertaakaan aiemmin lentopalloliigassa liberoa ei ole valittu sarjan parhaimmaksi pelaajaksi.


title: Taichirō Koga

text: Japanin lentopallomaajoukkuetta Koga on edustanut muun muassa vuoden 2013 kesäuniversiadeissa Kazanissa, jossa Japani saavutti pronssia ja Koga palkittiin turnauksen parhaana puolustuspelaajana. Koga on edustanut Japania myös muun muassa Itä-Aasian mestaruusturnauksessa vuonna 2013 ja Aasian cupissa edeltävänä vuonna.


title: Taichirō Koga

text: Kogan isku- ja torjuntalyönnit ylettyvät kumpikin tasan 300 senttimetrin korkeuteen. Pelipaikaltaan 169 senttimetriä pitkä ja 68 kilogrammaa painava Koga on libero.


title: Elvira Notari

text: Elvira Notari (syntyjään "Elvira Coda", 10. helmikuuta 1875 Salerno – 17. joulukuuta 1946 Cava de’ Tirreni) oli italialainen elokuvaohjaaja, käsikirjoittaja, tuottaja ja näyttelijä.


title: Elvira Notari

text: Vaatimattomista oloista lähtöisin ollut Elvira työskenteli koulun jälkeen modistina ja meni vuonna 1902 naimisiin valokuvaaja Nicola Notarin kanssa. Vuonna 1906 he perustivat perheyhtiö Films Doran (myöhemmin Dora Film), joka tuotti vuoteen 1930 mennessä satoja dokumenttielokuvia ja noin 60 näytelmäelokuvaa. Elvira Notarin ohjaamat ja hänen miehensä kuvaamat elokuvat olivat sävyltään realistisia ja käsittelivät yleensä Napolin kansanelämää sekä naisten ja miesten välisiä suhteita. Kriitikot pitivät elokuvia vähäarvoisina ja ne joutuivat usein sensuurin hampaisiin. 1920-luvulla Notari teki useita napolilaistyylisiä musiikkidraamoja ("film sceneggiata"), jotka menestyivät varsinkin Yhdysvaltojen ja Etelä-Amerikan italialaissiirtolaisten keskuudessa. Ohjaajan elokuvista on restauroitu "‘A Santanotte" vuodelta 1922.


title: Jorma (järvi)

text: Jorma on lampi tai pieni järvi Kuopion Vehmasmäen alueen lähellä Vehmasmäentien ja Vitostien välillä. Jorman rantaviivan pituus on n. 0,7 kilometriä ja suurin syvyys n. 4 m. Jormaan on istutettu planktonsiikaa.


title: Benjamin Mendy

text: Benjamin Mendy (s. 17. heinäkuuta 1994 Longjumeau) on senegalilaisia sukujuuria omaava ranskalainen jalkapalloilija, joka edustaa Englannin Valioliigassa pelaavaa Manchester Cityä. Pelipaikaltaan vasenjalkainen Mendy on vasen laitapuolustaja.


title: Benjamin Mendy

text: Mendy aloitti ammattilaisuransa Le Havre AC:ssa. Hän pelasi seuran ykkösjoukkueessa Ligue 2:ssa vuosina 2011–2013 57 ottelua. Heinäkuussa 2013 Mendy siirtyi Ligue 1:n Olympique de Marseilleen, jossa hän teki pääsarjadebyyttinsä seuraavassa kuussa En Avant de Guingampia vastaan. Avausmaalinsa Mendy teki syyskuussa AS Saint-Étiennen verkkoon. Hän debytoi kauden 2013-2014 aikana myös Mestareiden liigasa, jossa hän pelasi kahdessa ottelussa.


title: Benjamin Mendy

text: Mendy pelasi Marseillessa kolmen kauden aikana 81 Ligue 1:n ottelua, joissa teki kaksi maalia. Hän siirtyi 13 miljoonan euron siirtosummalla AS Monacoon kesällä 2017. Hän voitti kaudella 2017–2018 Ranskan-mestaruuden pelaten 25 ottelua. Mestarien liigassa hän pelasi seitsemän ottelua Monacon edetessä välieriin.


title: Benjamin Mendy

text: Mendy siirtyi Englannin Valioliigan Manchester Cityyn 57,5 miljoonan euron siirtosummalla kesällä 2017. Hänen polvensa nivelsiteet repesivät syyskuussa pelatussa ottelussa Crystal Palacea vastaan, ja hän teki paluun vasta huhtikuussa. Hän pelasi mestaruuden voittaneessa Cityssä kauden aikana kaikkiaan seitsemän ottelua.


title: Benjamin Mendy

text: Mendy on edustanut Ranskaa monissa eri nuorten maajoukkueissa. Vuonna 2011 hän oli mukana alle 17-vuotiaiden MM-kilpailuissa, joissa hän pelasi kolmessa ottelussa. Vuosina 2014–2016 Mendy kuului Ranskan alle 21-vuotiaiden jalkapallomaajoukkueeseen. Ranskan A-maajoukkueessa hän debytoi Luxemburgia vastaan maaliskuussa 2017. Hän kuului maailmanmestaruuden voittaneeseen Ranskan joukkueeseen Venäjän MM-kilpailuissa 2018. Hän pelasi kisoissa 40 minuuttia alkulohkon ottelussa Tanskaa vastaan.


title: Iso-Valkeinen (Kuopio)

text: Iso-Valkeinen on järvi Kuopiossa kantakaupunkialueella. Isossa-Valkeisessa on kaksi saarta, ja järveen työntyy pohjoisesta Majaniemi. Järven yli kulkee Valtatie 5 pääosin pengertä pitkin. Ison-Valkeisen rannalla on urheilukalastuspaikka. Järven pinta-ala on 37,18 hehtaaria.


title: Mendy

text: Mendy on pääosin ranskankielisissä maissa käytössä oleva sukunimi. Se on muun muassa seuraavien henkilöiden sukunimi:


title: Frosinone Calcio

text: Frosinone Calcio on italialainen jalkapalloseura Frosinonen kaupungista samannimisestä maakunnasta. Seura on pelannut yhden kauden Italian korkeimmalla sarjatasolla Serie A:ssa, . Frosinone Calcio pelaa kotiottelunsa 10 220 -paikkaisella Stadio Matusalla. Seuran puheenjohtajana toimii Maurizio Stirpe ja päävalmentajana Moreno Longo. Serie A:han seuran nosti ja siellä pelatun kauden valmensi Roberto Stellone.


title: Frosinone Calcio

text: Seura perustettiin vuonna 1912 nimellä "Union Sportive Frusinate". Vuonna 1958 seuran nimeksi vaihdettiin US Frosinone, joka muutettiin jo vuonna 1963 muotoon Sporting Club Frosinone. Vuonna 1990 Serie C2:ssa pelannut Sporting Club Frosinone joutui konkurssiin.


title: Frosinone Calcio

text: Seura perustettiin uudelleen, nyt sen nimeksi tuli "Frosinone Calcio". Kaudella 2003–2004 seura nousi ensimmäistä kertaa kuuteentoista vuoteen kolmanneksi ylimmälle sarjatasolle Serie C1:een. Kaudeksi 2006–2007 Frosinone Calcio nousi seurahistoriansa ensimmäistä kertaa toiseksi korkeimmalle sarjatasolle Serie B:hen. Seura pelasi viisi kautta Serie B:ssä, ennen kuin putosi kaudeksi 2011–2012 Lega Prohon, josta se nousi kaudeksi 2014–2015 takaisin Serie B:hen. Kaudella 2014–2015 Frosinone keräsi Serie B:ssä 71 pistettä ja nousi sarjakakkosena ensimmäistä kertaa historiassaan Serie A:han kaudeksi 2015–2016.


title: Megan Rapinoe

text: Megan Anna Rapinoe (s. 5. heinäkuuta 1985 Redding, Kalifornia) on yhdysvaltalainen jalkapalloilija, joka edustaa Yhdysvaltain pääsarjassa pelaavaa Seattle Reign FC:tä. Pelipaikaltaan Rapinoe on laitahyökkääjä. Hän kuuluu myös Yhdysvaltain naisten jalkapallomaajoukkueeseen, jossa hän on heinäkuusta 2006 alkaen pelannut 145 maaottelua ja tehnyt 41 maalia.


title: Megan Rapinoe

text: Rapinoe aloitti ammattilaisuransa Chicago Red Starsissa, jossa hän pelasi vuosina 2009-2010 38 ottelua tehden niissä kolme maalia. Vuonna 2011 Rapinoe edusti kolmea seuraa, kotimaansa Philadelphia Independenceä ja magicJackia sekä australialaista Sydney FC:tä. Vuonna 2012 hän pelasi Seattle Soundersissa kaksi ottelua.


title: Megan Rapinoe

text: Tammikuussa 2013 Rapinoe siirtyi Ranskan Division 1 Fémininen Olympique Lyoniin, jossa hän debytoi naisten mestarien liigassa päästen finaaliin seuran kanssa kaudella 2012-2013. Hän siirtyi vuonna 2013 kotimaansa pääsarjan Seattle Reigniin, mistä hän kuitenkin palasi kaudeksi 2013-2014 takaisin Lyoniin. Tammikuussa 2014 Rapinoe kuitenkin siirtyi pysyvästi takaisin Seattle Reign FC:n riveihin.


title: Megan Rapinoe

text: Yhdysvaltoja alle 20-vuotiaissa edustanut ja ikäluokan MM-pronssia vuonna 2004 saavuttanut Rapinoe debytoi Yhdysvaltain naisten jalkapallomaajoukkueessa vuonna 2006. Hän kuului Yhdysvaltain joukkueeseen vuoden 2011 MM-kilpailuissa, joissa Rapinoe teki yhden maalin Yhdysvaltain saavuttaessa hopeaa. Seuraavana vuonna Rapinoe oli mukana myös kesäolympialaisissa Lontoossa, jossa hän pelasi jokaisessa kuudessa ottelussa tehden kolme maalia, muun muassa suoraan kulmapotkusta Kanadaa vastaan, ja saavuttaen olympiakultaa. Vuoden 2015 MM-kilpailuissa Rapinoe voitti maailmanmestaruuden. Hän pelasi kaikissa Yhdysvaltain otteluissa lukuun ottamatta puolivälierää, josta hän joutui olemaan poissa varoitustilin täyttymisen vuoksi, ja teki kaksi maalia alkulohko-ottelussa Australiaa vastaan.


title: Megan Rapinoe

text: Heinäkuussa 2012 Rapinoe kertoi julkisesti olevansa lesbo. Hän seurusteli vuosina 2009-2013 Australian entisen maajoukkuepelaajan Sarah Walshin kanssa. Vuodesta 2013 hän on tapaillut muusikko Sera Cahoonea.


title: Megan Rapinoe

text: Yhdysvallat


title: Robert Oksa

text: Robert Aleksander Oksa (13. helmikuuta 1893 Turku – 30. toukokuuta 1967 Tukholma, Ruotsi) oli suomalainen painija ja painivalmentaja. Hän voitti kreikkalais-roomalaisessa painissa kolme SM-kultaa vuosina 1915–1917, mutta Oksan aktiiviura loppui vuoden 1918 sisällissodan myötä. Myöhemmin 1920-luvulla Oksa toimi Viron maajoukkueen sekä Työväen Urheiluliiton painivalmentajana, kunnes siirtyi vuonna 1926 Ruotsin painiliiton päävalmentajaksi. Oksaa pidettiin aikoinaan maailman parhaana painivalmentajana, ja hän on nykyäänkin arvostettu hahmo erityisesti Ruotsin painipiireissä. Oksa valmensi Ruotsin painijoita vuosien 1928–1952 olympialaisissa, joissa nämä saavuttivat yhteensä 21 kultamitalia. Varsinaisilta ammatiltaan hän oli rautatie- ja telakkatyöläinen.


title: Robert Oksa

text: Oksa osallistui painikilpailuihin ensikerran vuonna 1908 Turussa. Lähes koko aktiiviuransa hän paini turkulaisten porvarillisten Turun Urheiluliiton (1910–1915) ja Turun Riennon (1915–1917) riveissä, mutta vieraili säännöllisesti myös Helsingissä työläisseura Helsingin Jyryn harjoituksissa. Jyry oli tuohon aikaan koko maan johtava painiseura. Vuonna 1917 Oksa siirtyi edustamaan turkulaista työläisseuraa Weikkoja. Hän voitti kolme kreikkalais-roomalaisen painin SM-kutaa 75 kg:n sarjassa vuosina 1915, 1916 ja 1917.


title: Robert Oksa

text: Marraskuun 1917 yleislakon aikana Oksa liittyi Turun miliisilaitoksen toimintaan, jossa palveli myös useita muita Turun Weikkojen jäseniä. Turun punakaartiin Oksa liittyi vasta 3. huhtikuuta, jolloin Turkuun saapui tieto saksalaisten tekemästä maihinnoususta Hankoon. Kolme päivää myöhemmin Oksa osallistui yksikkönsä kanssa saksalaisia vastaan käytyyn Karjaan taisteluun, jonka jälkeen hän jäi valkoisten vangiksi. Oksa siirrettiin Tammisaaren vankileirille, josta hän kuitenkin onnistui pakenemaan Yrjö Rautasen kanssa. Oksa lähti maanpakoon Ruotsiin, eikä punakaartilaisten armahduksesta huolimatta voinut palata takaisin, koska häntä epäiltiin sisällissodan aikana Turussa tehdystä poliisin murhasta. Oksa todettiin lopulta syyttömäksi vuonna 1922. Hän asui jonkin aikaa myös Neuvosto-Venäjällä SKP:n jäsenten kanssa Pietarissa.


title: Robert Oksa

text: Sodan jälkeen Oksa toimi 1920-luvun alussa Ruotsissa paikallisen työläisurheiluliiton painivalmentajana ja järjesti myös kilpailuvaihtoa Suomen ja Ruotsin työläispainijoiden välillä. Vuosina 1923–1924 Oksa valmensi Viron painimaajoukkuetta. Pariisin kesäolympialaisissa 1924 Viron painijoista Eduard Pütsep voitti olympiakultaa ja Roman Steinberg pronssia.


title: Robert Oksa

text: TUL:n painivalmentajaksi Oksa valittiin vuonna 1924, ja hän aloitti tehtävässä saman vuoden syksyllä. Oksa kiersi ympäri maata lähes 50 paikkakunnalla, joilla häntä oli kuulemassa yli 900 painijaa ja painituomaria. Oksa oli jo Ruotsin vuosinaan uudistanut painijoiden kesäharjoittelua lisäämällä ohjelmaan maastojuoksun ja radalla tehdyt lyhyemmät vedot sekä jalkapallon ja uinnin. Lisäksi hän painotti esimerkiksi venyttelyn ja vatsalihasliikkeiden tärkeyttä. Keväällä 1926 TUL yritti palkata Oksan uudelleen, mutta heinäkuussa hän kertoi saaneensa paremman sopimuksen Ruotsista, ja näin TUL:n uudeksi valmentajaksi valittiin viipurilainen huippupainija Kaleb Nylund. Oksa kuitenkin vieraili edelleen usein Suomessa ja oli muun muassa pitämässä TUL:n tuomarikurssia vuonna 1931.


title: Robert Oksa

text: Oksa toimi Ruotsin painiliiton valmentajana aina vuoden 1952 Helsingin kesäolympialaisiin saakka. Ruotsin kansalaisuuden hän sai 1944. Oksan tunnetuimpiin henkilökohtaisiin valmennettaviin kuuluivat muun muassa virolainen olympiapronssimitalisti Roman Steinberg ja suomalainen olympiavoittaja Kaarlo Mäkinen.


title: Robert Oksa

text: Robert Oksasta vuosina 1914–1915 tehty kokovartaloveistos oli sisällissodan jälkeen kuvanveistäjä Wäinö Aaltosen mallina hänen osallistuessaan Tampereen Vapaudenpatsaan suunnittelukilpailuun. Se toteutettiin lopulta Savonlinnaan sisällissodan valkoisten muistomerkiksi. Pään mallina oli Aaro Hellaakoski, koska punaisten puolella taistelutta Oksaa ei luonnollisestikaan voitu tuoda julkisuuteen valkoisten hautamuistomerkiksi tarkoitetun patsaan mallina.


title: Robert Oksa

text: Oksa lahjoitti testamentillaan Turun historialliselle museolle arvokkaan valokuva- ja palkintokokoelmansa, johon kuului noin 600 urheilupalkintoa.


title: Bijie

text: Bijie (, pinyin: Bìjié Shì) on prefektuuritason kaupunki Guizhoun maakunnan luoteisosassa Kiinassa. Kaupunki sijaitsee noin 150 kilometriä maakuntakeskus Guiyangista luoteeseen. Kaupungin väkiluku on 6,537 miljoonaa (2010) ja pinta-ala 26 852 neliökilometriä.


title: Bijie

text: Kaupungin naapureina ovat pohjoisessa Zhaotongin, Luzhoun ja Zunyin, idässä Guiyangin sekä etelässä Anshunin, Liupanshuin ja Qujingin prefektuuritason kaupungit.


title: Bijie

text: Piirikuntatasolla prefektuuri jakautuu kahdeksaan osaan: kaupunkipiiriin (Qixingguan), yille, hui-kiinalaisille ja miaoille nimettyyn autonomiseen piirikuntaan (Weining) ja kuuteen piirikuntaan (Dafang, Hezhang, Jinsha, Nayong, Qianxi, Zhijin). Aiemmin Bijie oli piirikuntatason kaupunki samannimisessä prefektuurissa. Vuonna 2011 Bijien prefektuurista tuli prefektuuritason kaupunki, ja samalla Bijien piirikuntatason kaupunki muutettiin Qixingguanin kaupunkipiiriksi.


title: Tongren

text: Tongren (, pinyin: Tóngrén Shì) on prefektuuritason kaupunki Guizhoun maakunnan koillisosassa Kiinassa. Kaupunki sijaitsee noin 280 kilometriä maakuntakeskus Guiyangista itäkoilliseen. Kaupungin väkiluku on 3,093 miljoonaa (2010) ja pinta-ala 18 003 neliökilometriä.


title: Tongren

text: Kaupungin naapureina ovat pohjoisessa Chongqingin maakuntatason suurkaupunki, idässä Xiangxin autonominen prefektuuri ja Huaihuan prefektuuritason kaupunki, etelässä Qiandongnanin autonominen prefektuuri ja lännessä Zunyin prefektuuritason kaupunki.


title: Tongren

text:
Piirikuntatasolla prefektuuri jakautuu kahteen kaupunkipiiriin, neljään autonomiseen piirikuntaan ja neljään piirikuntaan.
Matkailunähtävyyksiin luetaan muun muassa Yhdeksän lohikäärmeen luola, Fanjingvuoren luonnonpuisto ja seudun Jinjoki (Jinjiang, yksi Kiinan monista Jinjiang-nimellä tunnetuista sivujoista).


title: Hubert van Es

text: Hubert van Es (6. heinäkuuta 1941–15. toukokuuta 2009) oli alankomaalainen valokuvajournalisti.


title: Hubert van Es

text: Van Es päätti ryhtyä valokuvajournalistiksi nähtyään kuuluisan sotavalokuvaajan Robert Capan töitä. Urallaan van Es kattoi esimerkiksi Afganistanin sotaa ja Moro-konfliktia Filippiineillä, mutta erityisen tunnetuksi hän tuli vuonna 1975 Vietnamin sodan aikana ottamastaan valokuvasta, jossa joukko ihmisiä pyrkii heitä evakuoivan helikopterin kyytiin. Valokuvan väitetään usein virheellisesti esittävän Yhdysvaltojen Saigonin lähetystöä, mutta todellisuudessa se on otettu CIA:n henkilöstön käyttämästä talosta. Van Es työskenteli tuolloin United Press Internationalille, eikä pettymyksekseen saanut tekijänoikeuspalkkiota kuvan käytöstä sen oikeuksien kuuluessa UPI:lle. Myöhemmin kuvan oikeudet on myyty useamman kerran ja nykyisin sen oikeudet kuuluvat Bill Gatesille hänen Corbis-yhtiönsä kautta. Valokuvasta tuli yksi sodan turhuuden symboleista. Vietnamin sodan jälkeen van Esryhtyi jälleen vapaaksi toimittajaksi ja palasi Hongkongiin. Loppu-uransa hän vietti kuvajournalistina Aasiassa. Van Es kuoli aivoaneurysmaan Hongkongilaisessa sairaalassa vuonna 2009.


title: Svenska Brottningsförbundet

text: Svenska Brottningsförbundet eli Ruotsin painiliitto on urheilun erikoisliitto, joka on perustettu 1909. Brottningsförbundet organisoi painikilpailuja Ruotsissa ja on FILAn, Ruotsin olympiakomitean ja Riksidrottsförbundetin (RF) jäsen. Brottningsförbundet organisoi myös kädenvääntökilpailuja Svensk armsportin kautta.


title: Puolimatkan vesitorni

text: Puolimatkan vesitorni on Hyvinkäällä sijaitseva vesitorni, jonka korkeus on 35 metriä. Siihen mahtuu vettä 2 500 kuutiometriä. Lars Sonckin suunnittelema torni valmistui vuonna 1968. Tornin peruskorjaus alkoi vuonna 2014 ja valmistui vuonna 2015. Peruskorjauksen yhteydessä uusitun ulkoasun suunnitteli arkkitehti Tuomas Valtonen. Peruskorjaus maksoi 1 480 000 euroa.


title: Aki Kangasharju

text: Aki Kangasharju (s. 25. maaliskuuta 1969 Haapavesi) on Nordean pääekonomisti.


title: Aki Kangasharju

text: Kangasharju väitteli Jyväskylän yliopistossa kauppatieteen tohtoriksi vuonna 1998 väitöskirjalla "Regional Economic Differences in Finland: Variations in Income Growth and Firm Formation". Hän on työskennellyt tutkijana Pellervon taloustutkimuksessa vuosina 1997–2001, Valtion taloudellisen tutkimuskeskuksen ylijohtajana, tutkimusprofessorina ja tutkimusjohtajana 2001–2012 sekä Nordean tutkimusjohtajana ja pääekonomistina vuodesta 2012. Vuonna 2000 Kangasharju oli vierailevana professorina yhdysvaltalaisessa Massachusetts Institute of Technologyssa (MIT). Päätyönsä ohessa hän on ollut Tekesin johtokunnan jäsen vuodesta 2014 lähtien.


title: Maa nimeltä Nuuksio

text: Maa nimeltä Nuuksio on luontovalokuvaaja Mauri Leivon teos, jossa hän kuvin ja tekstein kertoo Nuuksion ja siihen kuuluvan Nuuksion kansallispuiston historiasta ja nykypäivästä. Kirja on ilmestynyt vuonna 2013, ja sen on julkaissut Docendo. Tekstit ovat suomeksi ja englanniksi.


title: Maa nimeltä Nuuksio

text: Leivo on aikaisemmin julkaissut Nuuksiosta teoksen "Nuuksio – miljoonan ihmisen erämaa" (2003). Hän asui 1980-luvulta lähtien Nuuksion lähituntumassa, joskin on sittemmin muuttanut Porvooseen.


title: Axel Wilhelm Granström

text: Axel Wilhelm Granström (26. toukokuuta 1852 Rauma – 14. elokuuta 1918 Helsinki) oli suomalainen kihlakunnantuomari ja senaattori.


title: Axel Wilhelm Granström

text: Granströmin vanhemmat olivat kauppias, raatimies Adolf Wilhelm Granström ja Sofia Wilhelmina Hellsten. Hän pääsi ylioppilaaksi 1872 Turun lukiosta ja suoritti Helsingin yliopistossa tuomarin tutkinnon 1877 ja yleisen oikeustutkinnon 1878. Granström sai varatuomarin arvon 1880.


title: Axel Wilhelm Granström

text: Granström toimi Kristiinankaupungin oikeusraatimiehenä 1882–1883, eri maanjako-oikeuksien puheenjohtajana 1883–1884, Suomen Pankin kanslistina 1884–1885, senaatin oikeusosaston jäsenenä 1886–1891 ja teollisuushallituksen sihteerinä 1891–1897. Hän oli Ahvenanmaan tuomiokunnan tuomarina 1897–1901 ja Halikon tuomiokunnan tuomarina 1901–1906. Granström oli sitten senaatin oikeusosaston senaattorina 1906–1909.


title: Axel Wilhelm Granström

text: Gramström oli naimisissa vuodesta 1881 Laura Augusta Sallménin kanssa.


title: Lokki (elokuva)

text: Lokki (; Isossa-Britanniassa myös "Chekov’s The Sea Gull") on vuonna 1968 ensi-iltansa saanut Sidney Lumetin ohjaama ja tuottama brittiläis-yhdysvaltalainen draamaelokuva, jonka pääosissa ovat James Mason, Vanessa Redgrave, Simone Signoret ja David Warner. Elokuvan käsikirjoituksen sovitti Moura Budberg Anton Tšehovin näytelmän "Lokki" (1896) pohjalta. "Lokki" sijoittuu 1800-luvun lopun Venäjän maaseudulle, jossa joukko ihmisiä viettää kesäpäiviä huvilalla.


title: Lokki (elokuva)

text: "Lokki" kuvattiin Ruotsissa, Sundbybergissä sijaitsevilla studioilla. Elokuvan tuotantoyhtiöinä olivat Sydney Lumet Productions ja Warner Brothers/Seven Arts. "Lokki" sai ensi-iltansa Yhdysvaltain New Yorkissa 22. joulukuuta 1968, ja Ison-Britannian ensi-ilta oli joulukuussa 1969. Elokuvan levittäjinä olivat Warner Brothers/Seven Arts Yhdysvalloissa ja Warner-Pathé Isossa-Britanniassa. "Lokki" jäi Eileen Herlien viimeiseksi elokuvaksi. Warner Bros. Digital Distribution julkaisi elokuvan DVD:nä 27. marraskuuta 2012.


title: Huanggang

text: Huanggang (, pinyin: Huánggāng Shì) on prefektuuritason kaupunki Hubein maakunnan itäosassa Kiinassa. Kaupunki sijaitsee Jangtsejoen pohjoisrannalla noin 60 kilometriä maakunnan pääkaupunki Wuhanista itään. Kaupungin väkiluku on 6,162 miljoonaa (2010) ja pinta-ala 17 453 neliökilometriä.


title: Huanggang

text: Kaupungin naapureina ovat lännessä Huangshin, Ezhoun, Wuhanin ja Xiaoganin, pohjoisessa Xinyangin, idässä Lu’anin ja Anqingin, sekä etelässä Jiujiangin prefektuuritason kaupungit.


title: Huanggang

text: Piirikuntatasolla prefektuuri jakautuu kahteen kaupunkipiiriin (Huangzhou, Longhu ), kahteen piirikuntatason kaupunkiin (Macheng, Wuxue) ja seitsemään piirikuntaan (Hong'an, Luotian, Yingshan, Xishui, Qichun, Huangmei, Tuanfeng).


title: Huanggang

text: Huanggang on historiallinen kiinalaiskaupunki. Seutu kuului kiinalaisiin hallintojakoihin jo Xia- (21.-16. vuosisata eaa.) ja Shang-dynastian (16.-11. vuosisata eaa.) kausina. Ensimmäinen kaupunkitason hallintopiiri perustettiin vuonna 329 jaa. Seudulla ovat syntyneet esimerkiksi vaihdettavia posliinikirjaisimia käyttäneen kirjapainon keksijäksi mainittu Bi Sheng (990–1051 jaa.) ja Li Shizhen, yksi muinaisen kiinalaisen lääketieteen kuuluisuuksista, "Compendium of Materia Medica"-teoksen kirjoittaja.


title: Nicolas (Ruotsin prinssi)

text: Ruotsin prinssi Nicolas, Ångermanlandin herttua (Nicolas Paul Gustaf Bernadotte; s. 15. kesäkuuta 2015 Danderydin kunta) on Ruotsin prinsessa Madeleinen ja Christopher O'Neillin poika ja prinsessa Leonoren nuorempi veli. Kruununperimysjärjestyksessä hän on yhdeksäs.


title: Ω-rajoitettu avaruus

text: Matematiikassa ω-rajoitettu avaruus on topologinen avaruus jonka jokaisen numeroituva osajoukon topologinen sulkeuma on kompakti. Yleisemmin, jos "P" on jokin osajoukkojen ominaisuus on "P"-rajoitettu avaruus avaruus jonka jokaisen osajoukon, jolle "P" pätee, topologinen sulkeuma on kompakti.


title: Ω-rajoitettu avaruus

text: Jokainen kompakti avaruus on ω-rajoitettu, ja jokainen ω-rajoitettu avaruus on numeroituvasti kompakti.


title: Pat Mullane

text: Maurice Patrick Mullane (s. 31. heinäkuuta 1990 Wallingford, Connecticut, Yhdysvallat) on yhdysvaltalainen entinen jääkiekkoilija. Hän oli pelipaikaltaan keskushyökkääjä, mutta osasi pelata myös laidassa. Mullane pelasi Boston Collegessa vietettyjen yliopistovuosiensa jälkeen neljä vuotta ammattilaisena, AHL:ssä, ECHL:ssä, Suomessa ja Tšekissä.


title: Pat Mullane

text: Mullane kävi vuodet 2005–2008 high schoolia Avon Old Farmsissa. Kauden 2008–2009 hän pelasi USHL-junioriliigaa Omaha Lancersissa, jonka kolmanneksi paras pistemies Mullane oli tehoilla 23+34=57. Hän pelasi kauden aikana myös USHL:n tähdistöottelussa. Vuodet 2009–2013 Mullane kävi Boston Collegea, jossa hän voitti Hockey Eastin mestaruuden vuosina 2010, 2011 ja 2012, sarjan runkosarjan mestaruuden vuonna 2012 sekä koko NCAA:n mestaruuden vuosina 2010 ja 2012.


title: Pat Mullane

text: Kaudella 2011–2012 Mullane voitti tehoilla 10+29=39 BC:n sisäisen syöttöpörssin ja jakoi sisäisen pistepörssin neljännen sijan Steven Whiteyn kanssa. He jakoivat Hockey Eastin pistepörssin kymmenennen sijan Lowellin Riley Wetmoren kanssa. Viimeisellä yliopistokaudellaan 2012–2013 Mullane toimi BC:n kapteenina ja hänet valittiin kauden päätteeksi joukkueen parhaaksi pelaajaksi ja palkittiin John "Snooks" Kelley Memorial Awardilla. Mullane valloitti joukkuetovereidensa Johnny Gaudreaun ja Steven Whiteyn kanssa koko sarjan pistepörssin kärkikolmikon. Heistä Mullane sijoittui kolmanneksi tehoilla 16+27=43.


title: Pat Mullane

text: Toukokuussa 2013 Mullane teki vapaana agenttina vuoden mittaisen AHL-sopimuksen Rockford IceHogsin kanssa. Mullane osallistui samana syksynä myös Chicago Blackhawksin harjoitusleirille. Hänen tulokaskautensa 2013–2014 toi siellä 46 runkosarjaottelussa tehot 6+7=13. Mullane pelasi kauden aikana myös 13 ottelua ECHL-joukkue Toledo Walleyessa. Syyskuussa 2014 hän teki sopimuksen ECHL-joukkue Greenville Road Warriorsin kanssa, mutta kauden 2014–2015 kynnyksellä lokakuussa Mullane kaupattiin sieltä Reading Royalsiin vaihdossa Mike Banwellin oikeuksiin. Hän nousi joukkueen kapteenistoon ja oli Royalsin kolmanneksi paras pistemies tehoilla 23+39=62.


title: Pat Mullane

text: Kaudeksi 2015–2016 Mullane siirtyi vuoden mittaisella sopimuksella SM-liigajoukkue Porin Ässiin. Syyskuussa 2016 hän siirtyi try-outin kautta Tšekin Extraligan HC Karlovy Varyyn oltuaan ilman sopimusta alkukauden 2016–2017. Mullanen kausi jäi kuitenkin vain 35 runkosarjaottelun mittaiseksi loukkaantumisten vuoksi.


title: Pat Mullane

text: Elokuussa 2017 Mullane ilmoitti omalla Instagram-tilillään lopettaneensa pelaajauransa.


title: Pat Mullane

text: Mullane pelasi alle 19-vuotiaiden World Junior A Challengessa vuonna 2008, jolloin hän voitti kultaa.


title: Pat Mullane

text: Mullanen isosisko Marissa on pelannut myös jääkiekkoa.


title: Gustaf Werner Wilskman

text: Gustaf Werner Wilskman (2. joulukuuta 1849 Sulkava – 29. huhtikuuta 1929 Helsinki) oli suomalainen kihlakunnantuomari ja senaattori.


title: Gustaf Werner Wilskman

text: Wilskmanin vanhemmat olivat Juuan kirkkoherra Werner Wilhelm Wilskman ja Katarina Fredrika Wikstén. Hän pääsi ylioppilaaksi 1870 Kuopion lukiosta ja suoritti Helsingin yliopistossa tuomarintutkinnon 1876 ja yleisen oikeustutkinnon 1889. Wilskman sai varatuomarin arvon 1878.


title: Gustaf Werner Wilskman

text: Wilskman oli hovioikeuden asessorina Viipurissa 1892–1897, Salmin ja sittemmin Kurkijoen tuomiokunnan tuomarina 1897–1905 ja senaattorina Suomen senaatin oikeusosastolla 1905–1909.


title: ZK-383

text: ZK-383 on massasulkuinen konepistooli, jonka suunnitelivat Brnossa asuvat Kouckýn veljekset vuonna 1930. Bulgarian armeija sekä Tšekkoslovakia käyttivät asetta toisessa maailmansodassa, minkä jälkeen saksalaiset jatkoivat aseen valmistusta vallatuaan Tšekkoslovakian. Ase toimi saksalaisten SS-joukkojen käytössä. Myöhempinä vuosina aseesta valmistettiin myös muunnettua ZK-383-P -versiota poliisikäyttöön.


title: ZK-383

text:
Aseen ominaisuuksiin kuului mm. säädettävä kaksinopeuksinen tulinopeus, jota muutettiin poistamalla lukosta paino, jolloin sen liike nopeutui. Aseen piippu oli pikairroitettava. Ase ampui sekä kerta- että sarjatulta.
Aseeseen kuuluivat taittuvat etutuet, sekä piipun vaippaan kiinnitettävä tankotähtäin. Joihinkin aseen versioihin voitiin kiinnittää pistin.


title: Xiangyang

text: Xiangyang (, pinyin: Xiāngyáng Shì), aiemmin muodossa "Xiangfan", on prefektuuritason kaupunki Hubein maakunnan pohjoisosassa Kiinassa. Kaupunki sijaitsee noin 260 kilometriä maakunnan pääkaupunki Wuhanista luoteeseen. Kaupungin väkiluku on 5,500 miljoonaa (2010) ja pinta-ala 19 724 neliökilometriä.


title: Xiangyang

text: Kaupungin naapureina ovat lännessä Shennongjian erityishallinnollinen metsäalue ja Shiyanin, pohjoisessa Nanyangin, idässä Suizhoun, sekä etelässä Jingmenin ja Yichangin prefektuuritason kaupungit.


title: Xiangyang

text: Piirikuntatasolla prefektuuri jakautuu kolmeen kaupunkipiiriin (Fancheng, Xiangcheng, Xiangzhou), kolmeen piirikuntatason kaupunkiin (Laohekou, Yicheng, Zaoyang) ja kolmeen piirikuntaan (Baokang, Gucheng, Nanzhang).


title: Leo Tuisku

text: Leo Tuisku (s. 7. marraskuuta 1969 Vaasa) on entinen suomalainen jalkapalloilija. Hän oli pelipaikaltaan keskikenttäpelaaja.


title: Leo Tuisku

text: Tuisku on Bollklubben-48:n kasvatti. Hän teki ensiesiintymisensä seuran edustusjoukkueessa II divisioonan kaudella 1987. Kaudeksi 1989 Tuisku siirtyi Ruotsin 1. divisioonassa pelanneeseen Motala AIF:ään. Vuoden 1990 hän pelasi FF Jarossa I divisioonassa, mutta palasi Ruotsiin kauden päätteeksi.


title: Leo Tuisku

text: Vuonna 1992 Tuisku siirtyi Vaasan Palloseuraan. Hän pääsi suureen rooliin joukkueen pelatessa I divisioonassa ja teki seitsemän maalia VPS:n onnistuessa nousemaan Veikkausliigaan kaudeksi 1995. Pääsarjatasolla Tuiskun peliaika kuitenkin väheni ja hän esiintyi kahden vuoden aikana vain 16 liigaottelussa, joista yhden lainalla Mikkelin Palloilijoissa. Kaudella 1995 Tuisku oli lainalla myös Kokkolan Pallo-Veikkojen riveissä Ykkösessä.


title: Leo Tuisku

text: Kaudeksi 1997 hän liittyi Kakkoseen nousseen IF Hoppetiin yhdessä VPS:n aikaisten joukkuetovereidensa Pasi Nevanperän ja Reijo Palovuoren kanssa. Joukkue onnistui säilymään sarjassa, mutta antoi sarjapaikkansa seuraavalla kaudella vasta perustetulle FC Korsholmille. Tuisku pelasi uudessa seurassa kaudet 1998–2000 ennen siirtymistään FC Kiistoon. Yhden vuoden jälkeen hän siirtyi takaisin FC Korsholmiin, joka pelasi nyt Ykkösessä. Kesken toisen kautensa Tuisku kuitenkin palasi sarjatasoa alempana olleeseen Kiistoon, jossa hän lopetti uransa 2004.


title: Leo Tuisku

text: Valmennusuransa Tuisku aloitti FC Korsholmissa pelaajavalmentajana kaudella 1998. Kausina 2001 ja 2003–2004 hän toimi samassa tehtävässä FC Kiistossa. Pelaajauransa lopetettuaan Tuisku siirtyi Vaasan Palloseuran apuvalmentajaksi. Kaudella 2006 hän työskenteli VPS-juniorien valmennuspäällikkönä. Seuraavan kerran päävalmentajana Tuisku toimi VPS-j:n edustusjoukkueessa Kolmosen kaudella 2009.


title: Leo Tuisku

text: Tuisku esiintyi kahdesti alle 17-vuotiaiden maajoukkueessa vuonna 1987.


title: Jingzhou

text: Jingzhou (, pinyin: Jīngzhōu Shì) on prefektuuritason kaupunki Hubein maakunnan eteläosassa Kiinassa. Kaupunki sijaitsee Jangtsejoen pohjoisrannalla, noin 200 kilometriä maakunnan pääkaupunki Wuhanista länteen. Kaupungin väkiluku on 5,692 miljoonaa (2010) ja pinta-ala 14 104 neliökilometriä.


title: Jingzhou

text: Kaupungin naapureina ovat pohjoisessa Yichangin ja Jingmenin prefektuuritason kaupungit sekä Qianjiangin ja Xiantaon aliprefektuurit. Idässä Jingzhou rajoittuu Xianningin, etelässä Yueyangin ja Changden prefektuuritason kaupunkiin.


title: Jingzhou

text: Piirikuntatasolla prefektuuri jakautuu kahteen kaupunkipiiriin (Jingzhou, Shashi), kolmeen piirikuntatason kaupunkiin (Honghu, Shishou, Songzi) ja kolmeen piirikuntaan (Gong’an, Jianli ja Jianglin).


title: Jingzhou

text: Jingzhou tunnetaan jo yhtenä Chu-valtion syntypaikoista Kevättä ja syksyä -kaudella (770-476 eaa.).


title: Troy Vance

text: Troy Vance (s. 2. elokuuta 1993 Goshen, New York, Yhdysvallat) on yhdysvaltalainen jääkiekkopuolustaja, joka pelaa Itävallan Erste Bank Eishockey Ligan Graz 99ersissa. Hänen aiemman seuransa, SM-liigajoukkue Porin Ässien entinen urheilujohtaja Mika Toivola on kuvaillut Vancea hyväksi all around -puolustajaksi. Hän laukoo oikealta.


title: Troy Vance

text: Vancen oikeudet kuului QMJHL:ssä alun perin Rouyn-Noranda Huskiesille. Hän pelasi alkukauden 2010–2011 EmJHL- ja EJHL-junioriliigoja Philadelphia Revolutionissa, kunnes CHL:n siirtotakarajalla, tammikuussa 2011 Huskies kauppasi Vancen Victoriaville Tigresiin vaihdossa vuoden 2012 kahdeksannen kierroksen varausvuoroon. Hän siirtyi loppukaudeksi QMJHL:ään, jossa sekä 23 runkosarja- että yhdeksän playoff-ottelua toi tehot 1+3=4.


title: Troy Vance

text: Dallas Stars varasi Vancen viidennellä kierroksella 135. pelaajana . Kaudella 2011–2012 hän teki Tigresin paidassa QMJHL:n runkosarjassa 57 ottelussa 25 tehopistettä. Heinäkuussa 2012 Stars teki kolmivuotisen tulokassopimuksen Vancen kanssa. Hän jatkoi kaudella 2012–2013 Tigresissa, joka kauppasi Vancen ja vuoden 2014 viidennen kierroksen varausvuoron Prince Edward Island Rocketiin vaihdossa Alexandre Chénier-Allardiin, Mark Trickettiin ja kolmannen kierroksen varausvuoroon. Vance jakoi kevään 2013 pudotuspeleissä Rocketin sisäisen tehotilaston voiton Yan-Pavel Laplanten kanssa lukemalla +1. Kaudeksi 2013–2014 joukkueen nimeksi vaihtui Charlottetown Islanders, jonka varakapteeniksi Vance nousi. QMJHL-kauden jälkeen, huhtikuussa 2014 hän siirtyi loppukevääksi ECHL-joukkue Elmira Jackalsin vahvuuteen.


title: Troy Vance

text: Syksyn 2014 harjoitusleirillä Dallas Stars lähetti Vancen ensin AHL-joukkue Texas Starsiin, mutta kauden 2014–2015 kynnyksellä hänet lähetettiin sieltä edelleen ECHL-joukkue Idaho Steelheadsiin. Maaliskuussa 2015 Vance, Ludwig Karlsson ja mahdollinen kolmas pelaaja kaupattiin ECHL:ssä Missouri Mavericksin joukkueeseen vaihdossa Martin Leehen.


title: Troy Vance

text: Kaudeksi 2015–2016 Stars vuokrasi Vancen SM-liigajoukkue Porin Ässiin. Hänen sopimuksensa sisälsi syyskuun 2015 loppuun asti ulottuvan try-outin. Vance sai kuitenkin jo kauden kynnyksellä jatkosopimuksen. Kaudeksi 2016–2017 hän siirtyi jatkamaan uraansa Itävallan Erste Bank Eishockey Ligan Graz 99ersiin.


title: Freetimelehti

text: Freetimelehti on oman luonnehdintansa mukaan myönteisiä elämyksiä tarjoava vapaa-ajan verkkolehti. Se on tarkoitettu heille jotka panostavat itseensä, kuntoiluun, harrastamiseen, matkailuun, pukeutumiseen ja kaikkeen hyvinvointiin liittyvään.


title: Freetimelehti

text: Kansalliskirjaston julkaisutunnuksien perusteella Freetimelehti on ilmestynyt aiemmin tilauspohjaisena paperilehtenä. Ensimmäinen lehti ilmestyi vuonna 2005. Nykyään lehdestä ilmestyy printtilehti FREETIME ja verkkolehti freetimelehti.com -nimellä.


title: Kamin Shirahata

text: Kamin Shirahata (), on japanilainen Kiotosta kotoisin oleva, nykyään Tokiossa asuva laulaja ja lauluntekijä.


title: Kamin Shirahata

text: Shirahata aloitti kitaransoiton jo ala-asteella kuudennella luokalla ja on siitä lähtien tuottanut vaihtelevalla tahdilla musiikkia. Soolouransa lisäksi hän on esiintynyt noise-bändi Hijokaidanin sivuprojekti Hatsune Kaidanin keikoilla Hatsune Mikuna. Hän kuitenkin jätti yhtyeen taakseen elokuussa 2013.


title: Kamin Shirahata

text: Hänen esikoisalbuminsa Randoserukabā no Yukue (jap ランドセルカバーのゆくえ) julkaistiin 25.11.2011 Gyuune Cassetten kautta ja se sai heti pienen, mutta elintärkeän underground-suosion alleen.


title: Kamin Shirahata

text: Artistin toinen julkaisu "Kudamono-"EP (jap. くだもの, suom. hedelmä) julkaistiin parin vuoden tauon jälkeen 16.4.2014 Alchemy Recordsin kautta. Levy jatkoi ensimmäisen julkaisun linjaa ja oli rokahtavavaa poppia. Kamin Shirahata lauloi ja lisäksi soitti levyllä sähkökitaraa, akustista kitaraa ja pianoa.


title: Kamin Shirahata

text: Kamin julkaisi myös vuonna 2014 Shibuayn Parycossa järjestettävää Onnanokonouta-näyttelyä varten singlen "Futsuu no Onna no Ko" (jap ふつうのおんなのこ). Singlejulkaisu tuli vapaasti ladattavaksi verkkoon ja se sisälsi kaksi kappaletta, kummatkin "Futsuu no Onna no Ko":ksi nimettyjä. Kirjoitustapa oli kuitenkin erilainen, sillä ensimmäinen oli kirjoitettu hiraganoilla ja toinen puolestaan katakanoilla. Tyylillisesti kappaleet erosivat kuitenkin täysin toisistaan: hiraganoilla kirjoitettu kappale oli akustinen ja kevyehkö, ja katakanaversio oli sähkökitaroilla valjastettu rock-versio.


title: Kamin Shirahata

text: Kamin Shirahatan kolmas albumi kantaa hänen omaa nimeään ja on yksinkertaisesti "Kamin Shirahata". 11.3.2015 ilmestynyt albumi on lähes täysin akustinen ja edellisistä albumeista poiketen sisältää vanhoja kappaleita, tosin akustisina versioina. Albumin ensimmäinen single ""Ima sugu kietai"" (jap いますぐ消えたい, suom. Haluan kadota nyt) julkaistiin 12.12.2014 videona YouTubessa. Albumin toinen musiikkivideo ""Kyōdai"" (jap 姉弟, suom. Sisarukset) julkaistiin 26.2.2015 myös YouTuben kautta.


title: Viikinkien hyökkäykset Galiciaan

text: Viikingit hyökkäilivät Galiciaan 800-luvulta 1000-luvun ensimmäiselle vuosisadalle asti. Sotaretkistä on säilynyt kertomuksia, mutta vain niukasti arkeologisia jäänteitä. Espanjan rannikolta on kuitenkin löytynyt viikinkilaivojen ankkureita, ja eräät maastonmuodot viittaavat siihen, että rantapenkereeseen olisi rakennettu pitkien laivojen suojasatamia, samanlaisia kuin Irlannissa.


title: Viikinkien hyökkäykset Galiciaan

text: Viikinkien ensimmäinen hyökkäys Espanjan alueelle tapahtui vuonna 844 jolloin Ramiro I oli Asturian kuningas. Hän keräsi armeijan Galiciasta ja Asturiasta ja ajoi viikingit tiehensä. Viikingit ehtivät kuitenkin tehdä pahaa tuhoa mm. A Coruñan ympäristössä. Viikingit eivät palanneet kotiinsa vaan jatkoivat ryöstöretkiään Lissaboniin ja Sevillaan. Samaan aikaan toinen viikinkijoukko taisteli voittoisasti alueella, josta tuli myöhemmin Normandia.


title: Viikinkien hyökkäykset Galiciaan

text: Vuosina 859 suuri viikinkilaivasto hyökkäsi Galiciaan ja Asturiaan. Samaan aikaan kuningas Ordoño I valmistutui sotimaan maureja vastaan. Tämä viikinkien toinen sotaretki Espanjaan kesti vuoteen 861 asti, ja ulottui aina Pohjois-Afrikkaan ja Mallorcalle asti.


title: Viikinkien hyökkäykset Galiciaan

text: Tuhoisin hyökkäys tehtiin vuonna 968, jolloin viikingit hyökkäsivät Galiciaan sadalla laivalla. He rantautuivat Arousanlahdelle ja voittivat galicialaiset Fornelosin taistelussa. Viikingit etenivät kohti Santiago de Compostelaa ja tuhosivat maaseutua sen ympäriltä.


title: Viikinkien hyökkäykset Galiciaan

text: Tämän jälkeen viikingit tekivät useita pienempiä iskuja suunnilleen vuoteen 1050 asti. Vuoden 1015 retkeä johti Olaf Haraldsson, tuleva Norjan kuningas Pyhä Olavi, ja hän tuhosi neljä Galician kaupunki: Castropol, Betanzos, Rivas de Sil ja Tui.


title: Viikinkien hyökkäykset Galiciaan

text: Skandinaavien tekemiä sotaretkiä tunnetaan myöhemmältäkin ajalta, mutta silloin eivät kyseessä olleet enää varsinaiset viikingit.


title: Paluumatkaefekti

text: Paluumatkaefekti () on monien ihmisten havaitsema ilmiö, jossa jostain paikasta palaaminen tuntuu ajallisesti nopeammalta kuin menomatka. Hollantilaisessa tutkimuksessa todettiin, että ilmiö on olemassa ja että paluumatkan arvioitiin vieneen keskimäärin jopa 22 prosenttia vähemmän aikaa kuin menomatkan arvioitiin vieneen.


title: Paluumatkaefekti

text: Tilburgissa Alankomaissa olevassa Universiteit van Tilburg -yliopistossa tehty tutkimus käsitti kolme erillistä tutkimusta. Tuloksena oli, että paluumatkaefekti on olemassa riippumatta siitä, kuljettiinko todellisuudessa yhtä pitkät ja yhtä pitkän ajan vieneet meno- ja paluumatka samaa tai eri reittiä. Ilmiölle oli aikaisemmin tarjottu selitykseksi sitä, että paluumatkan tuttuus ja ennustettavuus olisi ollut ilmiön syynä. Perusteluna olivat aikaisemmat tutkimukset, joiden perusteella ihmiset arvioivat heille ennestään tuntemattomien tehtävien vievän todellista enemmän aikaa ja tuttujen tehtävien tulevan suoritetuksi todellisuutta lyhyemmäksi arvioidussa ajassa.


title: Paluumatkaefekti

text: Kaksi ensimmäistä koetta perustuivat tosielämän tapahtumiin ja kolmas oli järjestetty laboratoriokoe. Ensimmäisessä tutkimuksessa joukko ihmisiä teki Veolian linja-autolla edestakaisen matkan joko isoon teemapuistoon tai messuille. Kokeeseen osallistui 69 bussimatkustajaa, joiden yhdensuuntaisen bussimatkan pituus vaihteli vajaasta puolesta tunnista kahteen tuntiin. Tutkimukseen osallistuneilla matkustajilla sekä meno- että paluumatka kestivät todellisuudessa yhtä kauan ja mukaan kyselyyn otettiin vain ne matkustajat, jotka pysyivät sekä meno- että paluumatkan hereillä. Paluumatkan jälkeen matkustajia pyydettiin vertaamaan paluumatkan kestoa menomatkan kestoon ja pyydettiin arvioimaan kestikö menomatka kauemmin kuin he olivat odottaneet. Tuloksena oli, että paluumatkaefekti oli selvästi olemassa ja mitä pidemmäksi matkustaja arvioi menomatkan, sitä lyhyemmäksi hän arvioi paluumatkan. Paluumatkaefektissä pääteltiin olevan kyse ihmisten odotusten ja todellisuuden välisestä ristiriidasta (). Matkustajia pyydettiin myös muistelemaan havaitsivatko he paluumatkalla paljon vai vähän menomatkalta tuttuja paikkoja, tarkoituksena oli arvioida matkan tuttuuden vaikutusta paluumatkaefektiin. Tuloksena todettiin, että havaintojen vähäisyydellä tai runsaudella ei ollut vaikutusta ilmiöön. Ensimmäiseen osatutkimukseen osallistuneiden keski-ikä oli 33 vuotta, osallistuneista 57 oli naisia.


title: Paluumatkaefekti

text: Toinen tutkimus tehtiin uusille opiskelijoille järjestetyn tutustumistapahtuman yhteydessä. Opiskelijat viettivät ensin yhden yön leirillä ja lähtivät sieltä polkupyörällä kahta yhtä pitkää reittiä pitkin läheiseen metsään. Siellä ohjemassa oli parin tunnin ajan erilaisia leikkejä. Paluumatka pyöräillen takaisin leiriin tapahtui joko samaa tai eri reittiä kuin menomatka. Tähän tutkimukseen osallistuneita opiskelijoita oli kaikkiaan 93, heidän keskimääräinen ikänsä oli 19 vuotta ja 67 heistä oli naisia. Opiskelijat pyöräilivät 5–10 hengen ryhmissä ja heillä oli edellä ajavana oppaana henkilö, joka tunsi pyöräiltävän reitin muttei osallistunut kyselyihin. Lisäksi oli yhteensä 18 osallistujan vertailuryhmät, jotka pyöräilivät metsään joko reittiä 1 tai 2 pitkin ja joilta kysyttiin heti menomatkan jälkeen arviota matkan kestosta minuutteina. Kysely osoitti, että molemmat reitit tuntuivat yhtä pitkiltä (41,5 minuuttia ja 42,5 minuuttia). Reittien mitatut pituudet olivat vastaavasti 9,23 ja 9,19 kilometriä, tutkimuksen valmisteluvaiheessa molempien reittien ajoajaksi tuli 35 minuuttia. Pääosalle opiskelijoista tehtiin kysely vasta paluumatkan jälkeen. 32 opiskelijaa palasi samaa reittiä kuin oli mennytkin ja 50 palasi eri reittiä. Kyselyssä pyydettiin arvioita siitä, kauanko meno- ja paluumatka kestivät minuutteina. Osallistujille ei oltu kerrottu aika-arvion tekemisestä, koska tietoisuus siitä olisi saattanut muuttaa kuluneen ajan hahmotusta. Kyselyjen tuloksena selvisi, että sekä pääryhmä että kontrolliryhmä arvioivat menomatkan keston yhteneväisesti, vaikka pääryhmän arviota kysyttiin vasta usean tunnin jälkeen. Pääryhmän arvio menomatkan kestosta oli keskimäärin 41,9 minuuttia ja paluumatkan kestosta 36,9 minuuttia. Havaittiin myös, että eri paluureittiä ajaneet arvioivat molemmat matkat pidemmiksi kuin he, jotka palasivat samaa reittiä kuin olivat menneetkin. Tuttu reitti saattoi vaikuttaa samaa reittiä molemmilla matkoilla käyttäneiden arvioihin, mutta se ei riittänyt paluumatkaefektin selitykseksi. Osallistujilta kysyttiin kuten 1-tutkimuksessakin, kestikö menomatka kauemmin kuin he olivat olettaneet. Tuloksena oli, että mitä pitemmältä menomatka tuntui oletukseen nähden, sitä lyhyemmältä paluumatka vaikutti menomatkaan nähden. Odotusten ja todellisuuden välisen ristiriidan pääteltiin täten vaikuttaneen paluumatkaefektin syntyyn. Kyselyvastausten analyysiin otettiin 82 opiskelijan vastaukset: matkaan lähteneistä kahdeksan eksyi paluumatkalla ja kolmen opiskelijan kohdalla katsottiin, että heidän antamansa arviot perustuivat liikaa muiden osallistujien arvioihin.


title: Paluumatkaefekti

text: Kolmas osatutkimus tehtiin laboratoriossa, jossa tehtiin samassa yhteydessä muitakin tutkimuksia. Osallistujat katsoivat tietokoneelta videon, jonka kerrottiin kuvaavan kotoaan ystävänsä luo pyöräilevän naisen silmin nähtyä matkaa. Toinen video kuvasi paluumatkan, video oli tehty niin, että kuljettu matka ja kulunut aika olivat molemmissa täsmälleen samat. Pyöräilijää ei näkynyt videolla. Pyöräiltävän matkan pituus oli 2,25 kilometriä ja siihen kului aikaa 7 minuuttia. Paluumatkavideo tehtiin myös eri reitille, kuitenkin saman pituiselle ja kestoiselle matkalle kuin muut videot. Menomatkan video katsottiin ensin, jonka jälkeen osallistujat tekivät muiden tutkimusten tehtäviä noin 10 minuutin ajan. Sen jälkeen osallistujille näytettiin video, jonka kerrottiin kuvaavan naisen paluumatkaa takaisin kotiinsa. Kuten aikaisemmissakin tutkimuksissa, osallistujilta kysyttiin ensin kuinka kauan paluumatka kesti. Kun kysymykseen oli vastattu, kysyttiin menomatkan kestoa. Kysymysten esittämisjärjestys myös vaihdettiin, kesto pyydettiin ensin menomatkasta ja kun siihen oli vastattu, paluumatkasta. Yksi kysymysvariaatio oli, että menomatkan kesto kysyttiin heti videon näkemisen jälkeen ja paluumatkan kesto sen videon katsomisen jälkeen. Vastauksissa todettiin selvä paluumatkaefekti, joka tosin ilmeni lievempänä silloin, kun meno matkan kestoa arvioitiin heti kyseisen videon näkemisen jälkeen eikä vasta kun molemmat videot oli katsottu. Kysymysten esittämisjärjestyksellä ei ollut juurikaan vaikutusta vastauksiin. Myös eri paluumatkavideon nähneillä esiintyi paluumatkaefekti siten, että menomatka arvioitiin lyhyemmäksi ja paluumatka pidemmäksi kuin tiedusteltaessa matkojen pituutta molempien samaa matkaa kuvaavien videoiden katsomisen jälkeen. Kolmannessa tutkimuksessa osallistujia myös manipuloitiin ilmaisemalla tietokoneella näytetyllä tekstillä ennen menomatkavideon katsomista, että aikaisempi koehenkilö oli tiedusteltaessa kertonut menomatkavideon kestäneen paljon kauemmin kuin hän oli olettanut. Näiden osallistujien kohdalla paluumatkaefektiä ei esiintynyt, he arvioivat menomatkan selvästi lyhyemmäksi kuin muut tutkimukseen osallistujat. Tulos tukee käsitystä, että ihmiset ovat yleisesti ottaen pettyneitä menomatkaan ja sen jälkeen paluumatka tuntuu suhteellisen lyhyeltä.


title: Paluumatkaefekti

text: Kolmen tapauksen yhteinen päätelmänä oli, että paluumatkaefektin eräänä syynä on ihmisten taipumus arvioida menomatkan vievän vähemmän aikaa kuin se todellisuudessa vei. Epämiellyttävästä menomatkan kestokokemuksesta johtuen paluumatkan kestoarvio perustuu pettymykseen menomatkan viemästä odotuksia pitemmästä ajasta. Koska paluumatkan kesto onkin arvioitua lyhyempi, paluumatka tuntuu lyhyemmältä kuin menomatka. Paluumatkaefektissä on kyse ihmisten odotusten ja todellisuuden välisestä ristiriidasta (), joka menomatkalla vaikuttaa oletuksiin negatiivisesti ja paluumatkalla positiivisesti. Kokeessa kaksi paluumatka tuntui 17 prosenttia lyhyemmältä kuin menomatka ja 3-kokeessa ero oli 22 prosenttia.


title: Paluumatkaefekti

text: Tutkimuksessa keskityttiin odotusten ja todellisuuden välisen ristiriidan ja matkan tuttuuden vaikutuksista paluumatkaefektiin. Tutkijat arvelevat, että ilmiön esiintymiseen voivat vaikuttaa muutkin syyt, kuten matkan motivaatio, tunnearvo ja päämäärä ja että paluumatkaefekti on usean eri tekijän yhteisvaikutusta. Tutkijat arvioivat myös omiin henkilökohtaisiin kokemuksiinsa perustuen, että paluumatkaefektiä ei esiinny usein toistuvilla rutiinimatkoilla, kuten esimerkiksi matkalla kotoa töihin ja takaisin.


title: Rexim-Favor

text: Rexim-Favor on massasulkuinen konepistooli, joka suunniteltiin Rexim S.A. -yhtiössä Genevessä vuonna 1953. Vuonna 1957 aseen suunnitelmat myytiin Espanjaan, jossa sitä alkoi valmistamaan La Coruña -niminen tehdas. Turkkilaiset tekivät aseesta oman M-68-version, jota Turkin armeija käyttää vieläkin palveluskäytössä pienissä määrin.


title: Rexim-Favor

text: Ase ampuu lukko kiinni: patruuna työnnetään piippuun viritystapin avulla, ja se pysyy siellä kunnes liipaisimeen kohdistettu paine vapauttaa iskurin. Aseen piippu voidaan vaihtaa nopeasti painamalla karhennetun piipun kiinnitysruuvin alla olevaa pientä jousisalpaa, kiertämällä ruuvi irti ja vetämällä piippu eteenpäin irti aseesta.


title: Riitta Vartti

text: Riitta Mailis Hellevi Vartti (s. 5. elokuuta 1949 Jyväskylä) on suomalainen kirjailija. Vartti on opiskellut Taideteollisen korkeakoulun kamerataiteen osastolla elokuvalinjalla vuosina 1969–1972 ja suorittanut filosofian maisterin tutkinnon kehitysmaantieteen alalta Helsingin yliopistossa vuonna 1996.


title: Riitta Vartti

text: Vartin romaanit "Sun lapsuutes" (1990), "Pispalan enkeli" (1991), "Nuoruuden yliopistot" (1992) ja "Naaraan aika" (1993) muodostavat löyhän omaelämäkerrallisista aineksista kostuvan sarjan, jossa kuvataan päähenkilön, Orvokki Dahlin varttumista pikkulapsesta kolmikymmenvuotiaaksi. Sarjan kahdessa viimeisessä romaanissa kuvataan päähenkilön vaiheita taistolaisessa opiskelijaliikkeessä ja liikkeen vähittäistä hiipumista.


title: Riitta Vartti

text: Vartti on toimittanut käännösvalikoiman "Tulikärpänen – filippiiniläisiä novelleja" (2001) ja julkaissut kirjan "Pieni filippiiniläinen kasviskeittokirja" (5. painos 2006). Hän on myös ollut tekijänä filipinon kielen sana- ja oppikirjoissa ja suomen kielen oppaissa filipinon puhujille.


title: Kalle Viljamaa

text: Kalle Albinus Viljamaa (15. helmikuuta 1885 Tampere – 28. maaliskuuta 1918 Tampere) oli suomalainen painija, joka edusti Suomea vuoden 1912 Tukholman olympialaisissa. Sisällissodan aikana kuollut Viljamaa oli varsinaiselta ammatiltaan rautatieläinen.


title: Kalle Viljamaa

text: Viljamaa osallistui Tukholman olympialaisten kreikkalais-roomalaisen painin 82,5 kg:n sarjaan, sijoittuen jaetulle viidennelle sijalle toisen suomalaisen Emil Backeniuksen kanssa. Tampereen Pyrintöä edustanut Viljamaa sijoittui SM-kilpailuissa 83 kg:n sarjassa hopealle vuosina 1911, 1914 ja 1916. Hän harrasti myös moukarinheittoa, jossa saavutti SM-pronssia vuonna 1911. Viljamaan ennätys moukarissa oli 35,59 vuodelta 1914. Tampereen Pyrinnön johtokuntaan Viljamaa kuului vuosina 1912–1914.


title: Kalle Viljamaa

text: Kalle Viljamaa kuoli maaliskuussa 1918 Tampereen taistelun aikana valkoisten kaupunkiin ampumassa tykistötulituksessa. Hän oli yksi viidestä sisällissodassa kuolleesta olympiaurheilijasta.


title: RN Agostino Bertani

text: RN Agostino Bertani () oli Italian kuninkaallisen laivaston La Masa -luokan hävittäjä. Alus nimettiin 1921 Enrico Cosenziksi, millä nimellä se palveli toisessa maailmansodassa.


title: RN Agostino Bertani

text: Alus tilattiin Sestri Ponentesta Cantieri navali Oderolta. Sen köli laskettiin 23. joulukuuta 1917 ja alus laskettiin vesille 6. kesäkuuta 1919. Alus liitettiin laivastoon viikkoa myöhemmin 13. kesäkuuta.


title: RN Agostino Bertani

text: Alus nimettiin 1921 "Enrico Bertaniksi" ja se luokiteltiin 1. lokakuuta 1929 torpedoveneeksi (). Aluksen miehistö upotti aluksensa 27. syyskuuta 1943.


title: RN Giuseppe La Farina

text: RN Giuseppe La Farina () oli Italian kuninkaallisen laivaston toisessa maailmansodassa palvellut La Masa -luokan hävittäjä.


title: RN Giuseppe La Farina

text: Alus tilattiin Sestri Ponentesta Cantieri navali Oderolta. Sen köli laskettiin 29. joulukuuta 1917 ja alus laskettiin vesille 12. maaliskuuta 1919. Alus liitettiin laivastoon viikkoa myöhemmin 18. maaliskuuta.


title: RN Giuseppe La Farina

text: Alus luokiteltiin 1. lokakuuta 1929 torpedoveneeksi (). Alus upotettiin 4. toukokuuta 1941.


title: RN Giuseppe La Masa

text: RN Giuseppe La Masa () oli Italian kuninkaallisen laivaston toisessa maailmansodassa palvellut La Masa -luokan hävittäjä.


title: RN Giuseppe La Masa

text: Alus tilattiin Sestri Ponentesta Cantieri navali Oderolta. Sen köli laskettiin 1. syyskuuta 1916 ja alus laskettiin vesille 6. syyskuuta 1917. Alus liitettiin laivastoon kolme viikkoa myöhemmin 28. syyskuuta.


title: RN Giuseppe La Masa

text: Alus luokiteltiin 1. lokakuuta 1929 torpedoveneeksi (). Aluksen miehistö upotti aluksensa 11. syyskuuta 1943.


title: RN Giacomo Medici

text: RN Giacomo Medici () oli Italian kuninkaallisen laivaston toisessa maailmansodassa palvellut La Masa -luokan hävittäjä.


title: RN Giacomo Medici

text: Alus tilattiin Sestri Ponentesta Cantieri navali Oderolta. Sen köli laskettiin 2. lokakuuta 1916 ja alus laskettiin vesille 6. syyskuuta 1918. Alus liitettiin laivastoon viikkoa myöhemmin 13. syyskuuta.


title: RN Giacomo Medici

text: Alus luokiteltiin 1. lokakuuta 1929 torpedoveneeksi (). Alus upotettiin 16. huhtikuuta 1943.


title: Aarni Nyberg

text: Aarni Veikko Juhani Nyberg (10. huhtikuuta 1927 Savonlinna – 11. lokakuuta 2009) oli suomalainen taloustieteen professori ja ekonometrikko. Hän toimi 22 vuoden ajan Helsingin kauppakorkeakoulun professorina ja perustutkimuksen laitoksen johtajana.


title: Aarni Nyberg

text: Aarni Nyberg pääsi ylioppilaaksi Savonlinnan lyseosta 1945. Hän suoritti filosofian kandidaatin tutkinnon 1951, lisensiaattitutkinnon 1962 ja väitteli valtiotieteiden tohtoriksi 1967 Helsingin yliopistossa aiheenaan alkoholijuomien kulutus ja hinnat. Jatko-opintojensa ohella Nyberg toimi matematiikan opettajana 1952–1955, Posti- ja lennätinhallituksen taloudellisen tutkimuslaitoksen tutkijana 1956–1959, Oy Alko Ab:n tutkijana 1959–1965 ja Taloudellisen tutkimuskeskuksen (nyk. ETLA) johtajana 1965–1969.


title: Aarni Nyberg

text: Vuoden 1970 alusta Aarni Nyberg nimitettiin Helsingin kauppakorkeakoulun professoriksi ja perustutkimuksen laitoksen johtajaksi. Tässä tehtävässä hän jatkoi eläkkeeseensä 1992 asti. Hän toimi myös Helsingin yliopistossa ekonometrian ja Turun kauppakorkeakoulussa taloudellisten tutkimusmenetelmien dosenttina.


title: Aarni Nyberg

text: Aarni Nyberg toimi Taloustieteellisen seuran puheenjohtajana 1968–1969 ja Suomen ja Neuvostoliiton välisen yhteistyökomitean taloustieteellisen työryhmän puheenjohtajana 1981–1989. Vuonna 1978 hänet valittiin jäseneksi Suomalaiseen Tiedeakatemiaan, jonka yhteiskuntatieteiden ryhmän sihteerinä hän toimi pari vuosikymmentä.


title: Aarni Nyberg

text: Hänet on haudattu Kulosaaren hautausmaalle.


title: Aniuar Gedujev

text: Aniuar Gedujev (, s. 26. tammikuuta 1987) on venäläinen vapaapainija. Aleksei Khasjov on valmentanut häntä vuodesta 2011.


title: Aniuar Gedujev

text: Gedujev voitti 74 kg:n painoluokassa kultaa Euroopan-mestaruuskilpailuissa Tbilisissä 2013 ja Vantaalla 2014 sekä Euroopan kisoissa Bakussa 2015. Hän sai samassa sarjassa pronssia Las Vegasin MM-kilpailuissa 2015 ja hopeaa Rio de Janeiron olympialaisissa 2016.


title: Mauri Leivo

text: Mauri Leivo (s. 1962) on suomalainen luontovalokuvaaja ja -kirjoittaja. Hän on koulutukseltaan biologi ja pitää luontoaiheisia valokuvanäyttelyitä ja luentoja ja toimii luonto-oppaana. Lehtiartikkeleiden lisäksi hän on tehnyt useita kirjoja. Valokuvauksen hän aloitti 1970-luvulla ja on 2000-luvulta alkaen ollut ammattivalokuvaaja. Teoksesta "Lintujärvi" hän sai WWF:n vuoden Luontokirja 2006 -palkinnon.


title: Asetolaktaattisyntaasi

text: Asetolaktaattisyntaasi on entsyymi, joka katalysoi kahden palorypälehappomolekyylin kondensoitumista asetomaitohapoksi tai palorypähapon ja alfaketovoihapon kondensoitumista α-aseto-α-hydroksivoihapoksi. Asetolaktaattisyntaasia esiintyy monien bakteerien, kasvien ja sienien soluissa ja se osallistuu haarautuneiden aminohappojen valiinin, leusiinin ja isoleusiinin biosynteesiin. Entsyymin EC-numero on EC 2.2.1.6.


title: Asetolaktaattisyntaasi

text: Asetolaktaattisyntaasia esiintyy useissa bakteereissa, sienissä ja kasveissa. Bakteerien entsyymit koostuvat kahdesta erilaisesta alayksiköstä, jotka muodostavat oligomeerin. Kasveissa ja sienissä alayksiköt ovat keskenään identtisiä ja muodostavat tyypillisesti joko tetrameerin tai oktomeerin. Kofaktoreina asetolaktaattisyntaasin rakenteessa ovat FAD-molekyyli ja tiamiinipyrofosfaatti. Lisäksi entsyymi vaatii toimiakseen magnesiumioneja. Myös useat muut kahdenarvoiset metalli-ionit aktivoivat entsyymiä.


title: Asetolaktaattisyntaasi

text: Asetolaktaattisyntaasin katalysoiman reaktion mekanismin ensimmäisessä vaiheessa tiamiinipyrofosfaatin tiatsolirengas deprotonoituu, jolloin siitä muodostuu ylidi. Nukleofiilinen ylidi reagoi palorypälehapon elektrofiilisen karboksyyliryhmän kanssa additioreaktiolla ja sitä seuraavassa dekarboksylaatiossa muodostuu hydroksyylietyylitiamiinipyrofosfaattivälivaihe. Tämä välituote reagoi toisen palorypälehapon tai alfaketovoihapon kanssa muodostaen tuotteen.


title: Asetolaktaattisyntaasi

text: Asetolaktaattisyntaasia inhiboivat valiini ja leusiini eli se on niin kutsuttu feedback-inhibitoituva entsyymi. Tämän lisäksi useat rikkaruohomyrkkyinä käytettävät yhdisteet inhiboivat entsyymin toimintaa. Tällaisia ovat monet sulfonyyliurea- ja imidatsolinonirakenteiset herbisidit. Ne sitoutuvat hyvin voimakkaasti palorypälehapon sitoutumiskohtaan entsyymissä ja aiheuttavat siten asetolaktaattisyntaasin toiminnan estymisen. Bakteereilla asetolaktaattisyntaasin toiminnan estyminen aiheuttaa staasin ja kasveille entsyymin inhibitoituminen aiheuttaa kasvin kuoleman.


title: Liisa Uusitalo

text: Liisa Anneli Uusitalo (s. 8. huhtikuuta 1944) on suomalainen kauppatieteiden tohtori, joka toimi Helsingin kauppakorkeakoulun markkinoinnin professorina 1990–2009. Hänen vuonna 1979 julkaistua väitöskirjaansa "Consumption Style and Way of Life" pidetään kuluttajasosiologisen tutkimuksen avauksena Suomessa. Vuonna 2000 Uusitalo nimettiin Vuoden professoriksi.


title: Liisa Uusitalo

text: Vuonna 1993 Uusitalo nimitettiin Helsingin kauppakorkeakoulun markkinointiviestintään painottuvaan markkinoinnin professuuriin, jota hän oli hoitanut jo vuodesta 1986 lähtien. 1990-luvun puolivälissä Uusitalo aloitti tutkimusprojektin kuluttajan, kulttuurin ja markkinoiden vuorovaikutuksesta yhteistyössä Jyväskylän yliopiston Nykykulttuurin tutkimusyksikön kanssa. Vuosina 2008–2011 hän johti kuluttajaa tietoyhteiskunnassa tutkivaa projektia "Consumer Behavior in Information Society" (COBI).


title: Liisa Uusitalo

text: Uusitalo on ollut vierailevana tutkijana Kalifornian yliopistossa Berkeleyssä, Berliinin Wissenschaftskollegissa, Stanfordin yliopiston Scancor-instituutissa, Århusin kauppakorkeakoulussa Tanskassa sekä Bathin yliopistossa Englannissa.


title: Liisa Uusitalo

text: Uusitalo on ollut jäsenenä muun muassa Valtion taloudellisen tutkimuskeskuksen tutkimusneuvostossa, Kuluttajatutkimuskeskuksen johtokunnassa, Kilpailuneuvostossa, Suomen Unicef-yhdityksen hallituksessa, Suomalaisen työn liiton tutkimusneuvostossa ja Suomen Unesco-toimikunnassa. Vuonna 1997 hän sai Suomalaisen Tiedeakatemian jäsenyyden. Vuonna 1999 Uusitalo toimi Suomessa pidetyn taiteen ja kulttuurin johtamisen kongressin (AIMAC) puheenjohtajana. Hän on ollut mukana myös suomalaisten naisekonomistien verkostossa.


title: RN Giuseppe Cesare Abba

text: RN Giuseppe Cesare Abba () oli Italian kuninkaallisen laivaston Pilo-luokan hävittäjä, joka palveli ensimmäisessä maailmansodassa hävittäjänä ja toisessa maailmansodassa torpedoveneenä.


title: RN Giuseppe Cesare Abba

text: Alus tilattiin Sestri Ponentesta Cantieri navali Oderolta. Sen köli laskettiin 19. elokuuta 1913 ja alus laskettiin vesille 25. toukokuuta 1915. Alus liitettiin laivastoon puolitoista kuukautta myöhemmin 6. heinäkuuta.


title: RN Giuseppe Cesare Abba

text: Alus luokiteltiin 1. lokakuuta 1929 torpedoveneeksi (). Alus muutettiin vuosina 1953-1954 nopeaksi miinanraivaajaksi, jolloin sen aseistukseksi tuli yksi 102 millimetrin tykki ja 2-4 20 millimetrin ilmatorjuntatykkiä. Samalla alukselle asennettiin tutka. Se poistettiin alusluettelosta 1. syyskuuta 1958.


title: Aikateríni Stefanídi

text: Aikateríni ”Katerína” Stefanídi (, etunimi usein muodossa "Ekateríni", s. 4. helmikuuta 1990 Cholargós) on kreikkalainen seiväshypyn maailmanmestari, kaksinkertainen Euroopan-mestari ja olympiavoittaja.


title: Aikateríni Stefanídi

text: Stefanídi saavutti hopeaa Zürichin EM-kilpailuissa 2014 tuloksella 460 cm. Prahan sisäratojen EM-kilpailuissa 2015 hän saavutti hopeaa tuloksella 475 cm. Portlandin sisäratojen MM-kilpailuissa 2016 hän sai pronssia tuloksella 480 cm. Hän voitti Euroopan-mestaruuden Amsterdamissa 2016 tuloksella 481. Hän voitti samana vuonna olympiakultaa Rio de Janeirossa tuloksella 485. Hän voitti sisäratojen Euroopan-mestaruuden Belgradissa 2017 tuloksella 485.


title: Aikateríni Stefanídi

text: Yleisurheilun maailmanmestaruuskilpailuissa Lontoossa 6. elokuuta 2017 Stefanídi voitti kovatasoisen kilpailun tuloksella 491 cm. Hän saavutti pronssia Birminghamin sisäratojen MM-kilpailuissa 2018 tuloksella 480. Hän voitti Euroopan-mestaruuden Berliinissä 2018 tuloksella 485.


title: Aikateríni Stefanídi

text: Stefanídi voitti alle 18-vuotiaiden maailmanmestaruuden Marrakechissa 2005 oltuaan vain 15-vuotias. Hän sai saman ikäluokan MM-hopeaa Ostravassa 2007 ja alle 20-vuotiaiden MM-pronssia Bydgoszczissa 2008. Vuonna 2011 hän sai hopeaa alle 23-vuotiaiden EM-kilpailuissa Ostravassa ja pronssia Shenzhenin universiadeissa. Hän voitti NCAA:n mestaruuden 2012.


title: Aikateríni Stefanídi

text: Stefanídin ennätys ulkoradoilla on 491 cm ja sisäradoilla 490 cm.


title: TZ-45

text: TZ-45 on massasulkuinen konepistooli, jonka suunnittelivat kaksi italialaista veljestä nimeltään Tonon ja Zorzoli Giandoso vuonna 1944. TZ-45 otettiin rajoitettuun tuotantoon vuonna 1945 Italiassa. Aseelle ei ollut paljon tarvetta, sitä käytettiin vain lähinnä maan sisäisissä turvallisuustehtävissä. Asetta valmistettiin vain noin 6 000 kappaletta. Saksa sai asetta muutaman kappaleen sotasaaliiksi toisessa maailmansodassa. Asetta tarjottiin myyntiin ulkomaille toisen maailmansodan jälkeen, mutta ainoastaan Myanmar osoitti mielenkiintoa sitä kohtaan. Asetta valmistettiin Myanmarissa pieni määrä vuosina 1952-55 nimellä BA-52.


title: TZ-45

text: Aseessa oli ohuesta putkesta valmistettu teleskooppiperä. Piipun suussa oli kaksi poikittaista leikkausta, jotka toimivat suujarruna. Aseen kahvaan oli kiinnitetty varmistin, jonka muodosti lipaskuilun takaseinään asennettu L-kirjaimen muotoinen vipu.


title: Erene Bwakineti

text: Erene Bwakineti (s. 2. heinäkuuta 1982) on kiribatilainen maajoukkuetason jalkapalloilija, pelipaikaltaan hyökkääjä.


title: Erene Bwakineti

text: Bwakineti on edustanut maataan vuodesta 2011 alkaen. Hän pelasi vuoden Tyynenmeren kisoissa kolme ottelua ja teki joukkueelleen 1–4-kavennusmaalin ottelussa, jonka Kiribati lopulta hävisi Tahitille maalein 1–17.


title: Erene Bwakineti

text: Seurajoukkuetasolla Bwakineti pelaa Marakei FC:ssä kotimaansa liigassa.


title: Esa Ruoho

text: Esa Ruoho (s. 26. lokakuuta 1978) on suomalainen elektronisen musiikin tekijä, joka tunnetaan taiteilijanimellä Lackluster. Hän on julkaissut monilla ulkomaalaisilla ja suomalaisilla levymerkeillä ja soittanut muun muassa Koneistossa, Jyrockissa, Konemetsässä ja useilla ulkomaalaisilla festivaaleilla.


title: Esa Ruoho

text: Vuonna 2016 Esa Ruoho tuotti Jukka Mikkolan toimittamaan Avaruusromua-radio-ohjelmaan ensimmäisen, 25 minuuttia pitkän Avaruusromua -spesiaalin omalla nimellään. Se sisälsi muun muassa vapaa energia -laitteiden sähkömagneettisia sirinöitä ja kohinoita, Tesla Model S -auton takakontin ääniä, Applen iPhone -puhelimen sähkömagneettisia kenttiä ja Vuosaaresta ja Kontulasta peräisin olevia rakennusten ääniä.


title: Esa Ruoho

text: Ruohon sävellyksiä on soitettu YLE:n Avaruusromua-radio-ohjelmassa vuodesta 1999.


title: Esa Ruoho

text: Vuonna 2003 Esa Ruoho sävelsi Wilma Mehtosen koreografioimaan T.43 (Tea For Three) -tanssiesitykseen sähköistä musiikkia.


title: Pertti Kukkonen (ekonomisti)

text: Pertti Tapani Kukkonen (s. 26. joulukuuta 1931 Hiitola) on suomalainen ekonomisti, jolle myönnettiin professorin arvonimi 1989.


title: Pertti Kukkonen (ekonomisti)

text: Kukkonen kirjoitti ylioppilaaksi 1951 ja valmistui Helsingin yliopistosta valtiotieteiden kandidaatiksi 1959, valtiotieteiden lisensiaatiksi 1966 ja valtiotieteiden tohtoriksi 1968. Hän suoritti myös opintomatkan Yhdysvaltoihin 1968–1969. Hänen ensimmäinen työpaikkansa oli Posti- ja lennätinhallituksen liiketaloudellinen tutkimuslaitos, jossa hän työskenteli tutkimusassistenttina 1956–1959 ja matemaatikkona 1959–1960. Sieltä hän siirtyi Suomen Pankin taloustieteellisen tutkimuslaitoksen tutkijaksi vuosiksi 1961–1969, osastopäälliköksi 1969, johtajaksi 1970–1972 ja atk-suunnittelun johtajaksi 1973–1982. Suomen Pankista Kukkonen jatkoi Pellervon taloudellisen tutkimuslaitoksen toimitusjohtajaksi 1982–?. Helsingin yliopiston dosenttina hän on toiminut vuodesta 1971 ja Turun kauppakorkeakoulun dosenttina 1972–1983.


title: Pertti Kukkonen (ekonomisti)

text: Työnsä ohessa Kukkonen on toiminut Suomen tilastoseuran hallituksessa 1964–1968 ja tilastoneuvoston jäsenenä 1971–1980. Orion-yhtymän hallintoneuvostossa hän oli 1972–1989, atk-alan neuvottelukunnassa 1977–1982, Kansantaloudellisen yhdistyksen johtokunnassa 1978–1980, Suomen Akatemian yhteiskuntatieteellisen toimikunnan jäsenenä 1986–1991 ja Postipankin hallintoneuvostossa 1992–?.


title: Beretta M1934

text: Beretta M1934 on vuonna 1934 ilmestynyt Beretan valmistama itselatavaa massasulkulukkoinen pistooli. Ase kehitettiin ensimmäisen maailmansodan jälkeen Beretta M1915:n pohjalta. Malli hyväksyttiin Italian armeijan palveluspistooliksi vuonna 1935. Toisen maailmansodan aikana useat brittiupseerit hankkivat näitä aseita luullen, että niihin sopisivat tavalliset Sten-konepistoolin käyttämät yhdeksänmilliset Parabellum-patruunat. He huomasivat pian, ettei patruuna sopinutkaan aseeseen.


title: Beretta M1934

text: Edeltäjänsä tapaan ase oli massasulkulukkoinen, sekä ampui lyhyttä patruunaa, jotta kaasunpaine pysyisi turvallisella alueella. Useimmissa kappaleissa lipas on varustettu kaarevalla jatkeella, joka auttaa isokätistä ampujaa saamaan paremman otteen.


title: Juha Panula

text: Juha Panula (s. 27. helmikuuta 1954) on suomalainen kauppatieteiden tohtori, joka on toiminut markkinoinnin lehtorina Turun kauppakorkeakoulussa vuodesta 2005 alkaen. Sitä ennen hän toimi Lapin yliopiston markkinoinnin professorina 2002–2005 sekä kauppatieteiden ja matkailun tiedekunnan dekaanina 2004–2006.


title: Juha Panula

text: Juha Panula valmistui kauppatieteiden kandidaatiksi Turun kauppakorkeakoulusta vuonna 1982, lisensiaatiksi 1988 ja kauppatieteiden tohtoriksi vuonna 1993. Hän on toiminut Turun kauppakorkeakoulussa professorin, yliassistentin, lehtorin ja assistentin viroissa vuodesta 1982 lähtien. Oulun yliopiston taloustieteiden tiedekunnan markkinoinnin dosentiksi hänet nimitettiin vuonna 2000. Lapin yliopiston markkinoinnin professoriksi Juha Panula nimitettiin vuoden 2002 alusta lukien.


title: Juha Panula

text: Juha Panula on tutkinut muun muassa mediaviestintää, kulutuksen ja markkinoinnin etiikkaa, markkinointitutkimuksen metodisia ja metodologisia kysymyksiä, markkinoinnin teoriaa ja filosofiaa sekä markkinoinnin ja onnellisuuden suhdetta.